qundao/data-zh-poetry huggingface dataset:
登岳陽樓
作者：鄒浩
朝代：宋

岳陽樓上望重湖，混合乾坤入太虚。
若比恩波未爲闊，此身猶得曳長裾。
登建隆回呈俞秀老
作者：鄒浩
朝代：宋

痩骨崚嶒聳碧峰，應緣曾住大明東。
道吾埋没今何處，少室分張昔已空。
殿閣不移秋際影，松篁猶韻曉來風。
爲人徹困無人解，借問三生龐德翁。
登樓
作者：鄒浩
朝代：宋

蓽門真蟻穴，曠快一登樓。
天地投雙睫，詩書落九州。
欄杆元詰曲，日脚更遲留。
借問同來客，能同此意不。
登碧巖寺盧舍那瑞像閣·其一
作者：鄒浩
朝代：宋

樓閣門開處處通，毗盧出現眼光中。
爲人重說二愚品，巖下灘聲西北風。
登碧巖寺盧舍那瑞像閣·其三
作者：鄒浩
朝代：宋

我住蓮華法界中，塵塵刹刹本來同。
旃檀一瓣聊興供，吹滿巖前萬竅風。
登碧巖寺盧舍那瑞像閣·其二
作者：鄒浩
朝代：宋

我自南方稽首回，大千經卷出塵埃。
十方三世都圓了，盧舍那尊金色開。
登鵬高亭基
作者：鄒浩
朝代：宋

野燒無蹤知幾年，故亭遺址尚依然。
巍巍穩據山千仞，渺渺前當水一川。
地展雲衣深固護，天回松蓋巧周旋。
重興棟宇非難事，坐使風光集綺筵。
發山口堤上
作者：鄒浩
朝代：宋

烟籠官柳柳籠堤，風引澄波細細移。
駿馬不知鞍上意，回頭已是獲麟陂。
白龍洞
作者：鄒浩
朝代：宋

洞門寂寂晝常陰，誰識行天濟物心。
金翅影沉超永劫，玉毫光現契圓音。
滂沱普潤三千界，靉靆濃興一萬尋。
天子六龍方在御，不應頭角閟幽深。
督巨源和詩
作者：鄒浩
朝代：宋

詩成七步有家風，底事淹留歲已窮。
應笑枚臯太容易，欲令句似長卿工。
知府呂大卿餞别樗年以今我來思雨雪載塗分韻賦詩得雨字
作者：鄒浩
朝代：宋

使君出吾鄉，門墻掃塵務。
諸生擁經來，翕然影響赴。
維時夫子賢，獨入青眼顧。
河南拔賈生，千載一高步。
爾來十五年，終然阻鵷鷺。
如星不麗天，而乃西南雨。
晚逢使君車，亦復此邦駐。
從容平生歡，萬事散朝霧。
江山飛雪霜，冉冉歲云暮。
我來踵規模，夫子故長路。
使君有高情，肅以豆觴寓。
賓僚集清夜，健筆落佳句。
行矣勿稽遲，青雲答知遇。
示二黄
作者：鄒浩
朝代：宋

摩尼超出衲衣中，五色隨方照不窮。
八萬四千清浄眼，一齊開了見真空。
示仁仲·其一
作者：鄒浩
朝代：宋

槎頭一别十經年，月照黄茅夢不圓。
今日北歸恩賜與，相逢如在四禪天。
示仁仲·其二
作者：鄒浩
朝代：宋

一根燒筍共分甘，彷彿當年漢水南。
紅柿鳥殘無此意，前三三與後三三。
示勝業寺長老有餘·其一
作者：鄒浩
朝代：宋

韶陽一曲有誰知，拍手相逢笑幾時。
偶向悅亭杉外立，元來傳在最高枝。
示勝業寺長老有餘·其二
作者：鄒浩
朝代：宋

八桂蒼蒼湘水南，師鄉我客飽曾諳。
五年不見今年見，猶得寒爐一夜談。
示壽寧長老如曉·其一
作者：鄒浩
朝代：宋

十二年中獨自春，應緣還現壽寧身。
南方衲子聞知否，便是黄龍舊主人。
示壽寧長老如曉·其三
作者：鄒浩
朝代：宋

師在興安我在昭，幾年相望但雲霄。
誰知小出忽大遇，共折青柴带葉燒。
示壽寧長老如曉·其二
作者：鄒浩
朝代：宋

三關誰復識黄龍，大施門開振祖風。
無限人天無限眼，一齊回向嶺雲中。
示崇寧長老允和
作者：鄒浩
朝代：宋

安心得髓遇昇平，不似雲門不解行。
聊與祖師分半座，湘山頂上放光明。
示崇寧長老善資·其一
作者：鄒浩
朝代：宋

五色雲中有和煙，天長地久祝斯年。
太平一曲憑師唱，響徹乾坤萬古傳。
示崇寧長老善資·其二
作者：鄒浩
朝代：宋

獨秀峰前是寶坊，坐令熱惱變清凉。
人人認得長安路，珍重旃檀一瓣香。
示張道人
作者：鄒浩
朝代：宋

幾年龍虎自相隨，南斗延生恩賜歸。
霄漢路通鸞鶴在，不妨高躡紫雲飛。
示徐道人
作者：鄒浩
朝代：宋

道人千里來，觸熱廢寝膳。
問其何所爲，但云求識面。
南方諸公門，二年走略徧。
亦有苦苦留，諸事頗安便。
念未見侍郎，跋涉遂忘倦。
皇帝與天同，深恩滿州縣。
瘴鄉寧久留，行復侍金殿。
賣藥至京師，禮數隔貴賤。
姓名且難通，况敢冀垂盼。
汝言豈吾知，答之一笑倩。
示愚溪守道山主
作者：鄒浩
朝代：宋

叉手前來問我禪，我無言句與人傳。
一盃茶罷抽身起，笑指長松直上天。
示方廣長老從譽
作者：鄒浩
朝代：宋

五百阿師何處來，天堂初不隔天台。
靈泉飛作人間雨，法鼓騰爲山下雷。
對現此身誰彷彿，上方重閣正崔嵬。
只應永刦觀空眼，總向峰前歡喜開。
示法輪長老景齊
作者：鄒浩
朝代：宋

問碑碑已化爲塵，却得同生庚子人。
聊把此心論此事，頗疑前日是前身。
雲間岣嶁峰回禮，庭下娑羅花獻春。
更欲縱横見端的，夜來飛雨洗金輪。
示澄庵庵主炳著·其一
作者：鄒浩
朝代：宋

又向全州現此身，澄庵猶是舊時人。
相逢休說途中事，且點茶來吃一巡。
示澄庵庵主炳著·其三
作者：鄒浩
朝代：宋

不肯南來伴我閒，若來何法可心安。
直饒參得齡鐵觜，也被昭州烟瘴漫。
示澄庵庵主炳著·其二
作者：鄒浩
朝代：宋

澄來澄去不知年，一片澄光月様圓。
照破十方三世黑，大家同集世尊前。
示舂陵顧林宗
作者：鄒浩
朝代：宋

宼公樓下釣魚船，横絕晴波已七年。
邂逅蓮宮論往事，恍疑同在夜摩天。
示萬壽長老道琮
作者：鄒浩
朝代：宋

萬壽閣中逢故人，萬年松下偶穿雲。
憑將五分真香爇，長對南山祝聖君。
示衡嶽寺善果庵道成庵主
作者：鄒浩
朝代：宋

遊了諸山問了禪，却來庵裏坐安然。
何如一瓣焚香去，飛作祥雲徧九天。
示長卿
作者：鄒浩
朝代：宋

君與我同庚子生，連年憂患亦縱横。
天高休說不可問，心下直須深自明。
運屬時雍人正樂，祀嚴郊報禮初成。
滌瑕蕩垢知多少，行矣欣欣木再榮。
示長卿二絕·其一
作者：鄒浩
朝代：宋

懾處炎荒已二年，親朋書問亦茫然。
獨君風義能終始，不管煙嵐肯着鞭。
示長卿二絕·其二
作者：鄒浩
朝代：宋

一别和州二十年，山長水闊去無緣。
因君說起外家事，特地欄邊心悵然。
示雲谿長老文慶
作者：鄒浩
朝代：宋

與師應有緣，相見便欣然。
徑出牧牛室，共捫垂雨天。
一真誰境界，萬物自山川。
放手無餘事，歸來汨碖眠。
秋蠅
作者：鄒浩
朝代：宋

秋風快如刀，着木木欲折。
蕃鮮轉凄凄，入眼無一悅。
青蠅獨何爲，飛鳴猶未滅。
造化本無私，爾生亦偶竊。
念方三伏中，日車午停轍。
下照人世間，何異紅爐熱。
勁鳥倦戢翼，獰獸喘吐舌。
惟人於此時，體懈劇疲薾。
虚堂幸可逃，枕簟隨意設。
好睡邊韶同，素嬾稽康埒。
更此值清涼，酣寝謂須決。
雙睫才欲交，汗膚遭爾齧。
營營不絕聲，宛類讒口呐。
使我寝不安，欲息還復挈。
况如一簞貧，未能萬錢歠。
園蔬薦脫粟，杯盤殊滅裂。
雙筯才欲拈，咀嚼遭爾餮。
適從何處來，食飲汙修潔。
使我味不甘，欲嚥還復噎。
敺除付疲兵，祗足增跛蹩。
宜哉孫權彈，爲爾情激切。
期望秋風回，一掃無餘孽。
偶此延朝昏，勿謂風不烈。
氣候侵凝凛，龍蛇且藏穴。
爾形大豆然，豈能堅如鐡。
移夾竹桃
作者：鄒浩
朝代：宋

將謂輕紅間老青，元來一本自然成。
葉如桃葉回環布，枝似竹枝羅列生。
蘭助珍羞香不斷，萱留喜意色方明。
更移此本家園去，歲歲花時獻壽觥。
移居昭州·其一
作者：鄒浩
朝代：宋

廣南東西四十州，瘴癘莫與新昭侔。
我身多病亦知免，陛下仁同天地流。
移居昭州·其三
作者：鄒浩
朝代：宋

忠孝從來不兩全，兩無忠孝倍堪憐。
自新有路君恩重，猶冀它時不愧天。
移居昭州·其二
作者：鄒浩
朝代：宋

日日聞人說桂州，桂州朝夕遂經由。
自憐罪大當踰嶺，深荷皇恩不遠投。
移漢陽
作者：鄒浩
朝代：宋

漢陰丈人渾沌修，漢陽居士逍遙遊。
中分漢水共天地，能别此心惟白鷗。
種竹
作者：鄒浩
朝代：宋

去年今日常種竹，今年此日還添栽。
豈論傳舍不吾有，但願清陰遺後來。
種荔枝
作者：鄒浩
朝代：宋

高堂懷核謾栽培，一一紅根破綠苔。
携入鄉邦吾第一，風流知自嶺南來。
穎橋僧舍壁間有詩頗怨不遇因次其韻刺之
作者：鄒浩
朝代：宋

食肝何必馬，食魚何必魴。
趣操苟冰炭，誰能屈鄒陽。
人間所榮觀，金門與玉堂。
患失紛鄙夫，白首猶悢悢。
豈識君子心，草衣如繡裳。
藪澤方尉羅，鷦鵬已翺翔。
穣東驛壁間有詩因次其韻
作者：鄒浩
朝代：宋

箠轡驅馳長眼花，更堪風雨作泥沙。
郵亭准擬一醉倒，白酒黄雞無處賒。
端午郊園
作者：鄒浩
朝代：宋

叔度久不見，我心如亂茅。
良辰適端午，萬事聊一抛。
策馬指圭竇，同焉有神交。
森森千畝竹，正爾清樂郊。
相與造其下，香泉薦嘉肴。
高談落美玊，逸氣騰長蛟。
徑就真樂處，古音奏陶匏。
日車駐晴空，木杪疑焚巢。
何必蒲葵風，翛然滌惛怓。
兹遊信物外，孰與娱雲髾。
無端消息來，主人隨鉦鐃。
會須更卜日，城府方膠膠。
競渡
作者：鄒浩
朝代：宋

坊村一處一龍船，擘浪飛橈鬭欲先。
要識晚來誰勝捷，但聽歌吹鼓聲喧。
答曾敷文有書見寄
作者：鄒浩
朝代：宋

客寓天地間，本無南北異。
此語安從生，却成相鈍置。
簡仲孺
作者：鄒浩
朝代：宋

曉來城府春融怡，博陵先生還自西。
天時人事已如此，不應璧月空雲霓。
簡仲益求紙帳
作者：鄒浩
朝代：宋

紅錦暖籠樽酒後，絳紗輕覆簡書前。
懸知紙帳君無用，斥與邊韶助晝眠。
簡何秀才求龍眼栽
作者：鄒浩
朝代：宋

頃年曾食荔枝奴，補益令人智有餘。
聞說君家多此木，可能分榦入吾廬。
簡俞子恭
作者：鄒浩
朝代：宋

東郭名園步可過，病餘猶以路爲多。
何當略彴通新徑，日日從君擊壤歌。
簡君瑞覓竹葉清
作者：鄒浩
朝代：宋

通道三盃如李白，解酲五斗似劉伶。
爾來心渇鴨頭綠，應許唇霑竹葉青。
簡德符
作者：鄒浩
朝代：宋

清標藐冰壺，一見滌袢暑。
况乃北窗風，窮辰薦佳語。
鄭聲正喧天，忽此聞柷敔。
坐令偕生疾，不得砭石去。
我愚雖絕人，志氣肯爲鼠。
如何城下盟，欣然爲君舉。
請看時雨來，潤澤先柱礎。
豈無力使然，默感自難阻。
高堂久懸榻，寶劍已心許。
昨宵共燈光，今作參商處。
秋意入梧桐，滴瀝鬬東序。
連墻莫至前，念君初逆旅。
蛇影勿狐疑，當思啖虀杵。
桑蓬元四方，事業在伊呂。
匪石詎可轉，紛紛任兒女。
但願早晴明，交臂無齟齬。
更約靖節君，相與富毫楮。
朝昏經史間，端知植禾黍。
他年羊子妻，焉能斷機杼。
君席果不分，我知逃爾汝。
簡李子温推官
作者：鄒浩
朝代：宋

太冲當日號無兄，苗裔于今更絕倫。
力究本原書簏富，唾成珠玉錦嚢新。
龍門久欲攀高躅，鼎角方欣覘後塵。
借問竹溪餘地否，狂吟聊伴謫仙人。
簡王正父覓酒
作者：鄒浩
朝代：宋

甕面蛆浮玉，槽頭水滴珠。
未能如茂世，聊與義城俱。
簡襄陽令田世德通直求餘材
作者：鄒浩
朝代：宋

百里江天指顧中，大夫真有古人風。
似聞齋館成功久，應許餘材入泮宮。
紀夢
作者：鄒浩
朝代：宋

夢如符節自然合，吉事有開期必先。
天地無私人主聖，孤臣從此望歸田。
紀夢
作者：鄒浩
朝代：宋

玉色照清都，孤臣亦侍書。
叨蒙一筆賜，恩似五年初。
竄逐雖云遠，精誠自不疏。
皇心定垂惻，行獲奉安輿。
純孝墓
作者：鄒浩
朝代：宋

禽犢何知尚母懷，黄泉相見豈宜哉。
向非雅意一杯去，安得迷心中路迴。
自古功名隨日月，于今廟貌倚崔嵬。
可憐肉食趨朝者，糞壌紛紛久已灰。
綠珠井
作者：鄒浩
朝代：宋

玉容捐委畫樓塵，一死甘酬石氏恩。
古廟有碑旌節義，西風無主逐香魂。
孤村夜靜鳴歸鶴，雙嶺雲寒唳斷猿。
試向綠蘿尋舊迹，斷碑遺井見清源。
聖欽
作者：鄒浩
朝代：宋

人生相得貴知心，况復鴒原有斷金。
但使連墻非異趣，何須會面乃同襟。
藥囊警動蒼生念，茗椀招回梁甫吟。
早晚鱸魚促歸去，爲君聊駐馬駸駸。
聞仲弓得籍田令
作者：鄒浩
朝代：宋

夏木如雲作晝清，西豪無復岸綸巾。
知君談笑籍田去，又喜長安有故人。
聞仲殊長老化去甚異
作者：鄒浩
朝代：宋

逆行天莫測，雉作瀆中經。
漚滅風前質，蓮開火後形。
鉢盂殘蜜白，爐竈冷煙清。
空有誰家曲，人間得細聽。
聞吳聖取還朝
作者：鄒浩
朝代：宋

庚子頻年憂患同，君依墳土我飄蓬。
聞君已復雲霄上，顧我須逃瘴霧中。
學校他年齊出處，朝廷今日異窮通。
敝廬歸去無他事，惟願時和歲歲豐。
聞周仲修復致仕
作者：鄒浩
朝代：宋

繼述嘉謀聖主知，拂衣緣底便言歸。
往而能返非難事，安不忘危是識機。
西子扁舟藏國艶，鱸魚一筯出江肥。
公乎有地相容否，纔脱拘攣去似飛。
聞存之遊京師且邸報達官有薦之者
作者：鄒浩
朝代：宋

昨來不肯聽朝雞，乞得真宮即日歸。
老衲蒲團閒共倚，少師玉麈醉同揮。
誰知捷徑嵩山在，未覺心馳魏闕非。
綠鴨陂中釣竿手，只應從此叩黄扉。
聞小引呈仲孺文仲
作者：鄒浩
朝代：宋

香中日月久無鄰，特地過從兩玉人。
何必開軒視天壤，角聲嘹亮自知春。
聞州學補試
作者：鄒浩
朝代：宋

辟廱泮水舊先生，十五餘年經自横。
今日傳聞試多士，尚疑身復任權衡。
聞市中遺火殆盡·其一
作者：鄒浩
朝代：宋

市井纔如一小虚，更堪回禄掃成墟。
從今匕箸知何有，百煎江流瀹野蔬。
聞市中遺火殆盡·其三
作者：鄒浩
朝代：宋

何暇從容白丈人，火邊綆缶定紛紛。
徙薪曲突非無策，自是當時藐不聞。
聞市中遺火殆盡·其二
作者：鄒浩
朝代：宋

錐刀利害日相摩，生火由來勢自多。
咫尺長江水何限，不能飛灑奈炎何。
聞彦和過桂州·其一
作者：鄒浩
朝代：宋

人臣難有己，况復顧其家。
忘家以狥國，致主爲勛華。
割愛非不仁，成功詎能加。
御史殿中傑，指摘生疵瑕。
昔如鵠矯雲，今如兔罹罝。
省符到房陵，驅逐殊喧譁。
即日出門去，形影自天涯。
羈皇携衆雛，驚散随風沙。
渺漭失處所，何由書報嘉。
君心固已定，聞者空傷嗟。
聞彦和過桂州·其二
作者：鄒浩
朝代：宋

削迹投炎荒，有吏督其後。
一州一易之，稍緩輙訾詬。
所歷多官僚，豈無親且舊。
前車覆未遙，不敢略回脰。
誰謂桂嶺僧，於君獨勤厚。
沐浴君髪膚，澣濯君領袖。
使君霜柏姿，凛凛出塵霧。
真風絕顧瞻，高義激頽仆。
乃知世外情，非復世間構。
嗚呼君何憂，時命不終繆。
聞愈清老遊天台
作者：鄒浩
朝代：宋

不作寒巖枯木身，又隨雲起别蕪城。
大方廣寺果隨喜，苦集滅人應奉迎。
山色何如霍山色，溪聲孰似偃溪聲。
莫教却被阿蘭笑，此箇老翁猶相生。
聞放歸田
作者：鄒浩
朝代：宋

天地曾無一物遺，孤臣今許返庭闈。
黄茅瘴裏抽身出，青草湖邊鼓棹歸。
衣錦還鄉難並比，承顔稱壽倍光輝。
恩深骨肉何由報，空有精誠貫紫微。
聞政公住庵將成輙以只麽名之并寄絕句
作者：鄒浩
朝代：宋

縱横參了祖師禪，聊唱還鄉信此緣。
粥飯年來一齊足，不妨和束带刀眠。
聞朱世英再知江寧府
作者：鄒浩
朝代：宋

歸領真祠未幾時，牙兵重展舊旌旗。
向來孰不歌來暮，今去歡然釋去思。
竹馬渡江騰駿足，甘棠拂戶動高枝。
鍾山只恐違初興，徑入鵷行侍玉墀。
聞正夫遷門下
作者：鄒浩
朝代：宋

促膝論心十二年，有時忠憤淚澘然。
不聞一事拳拳救，但見三臺每每遷。
天地豈容將計免，國家能報乃身全。
它時會有相逢日，解說何由復自賢。
聞歸田之命懷同廢諸公
作者：鄒浩
朝代：宋

同時廢逐十餘人，我是丹書第一名。
方向嶺邊思往咎，忽蒙天上許歸耕。
諸公想亦茅連茹，此日宜皆水濯纓。
覆載恩深力圖報，從今尤在罄精誠。
聞王呂二公罷郡皆得宮觀
作者：鄒浩
朝代：宋

庚子同災知幾人，二公華顯獨超倫。
比聞貶責祠宮去，始信推移運數均。
勢冷有官猶是貴，居閒無禄未爲貧。
須知削籍投荒者，惟望歸歟作幸民。
聞王若愚除桂帥
作者：鄒浩
朝代：宋

鸞臺鳳閣並門居，同荷先皇奬眷殊。
諫草悠悠空皎日，年華忽忽幾青蒲。
朝廷擇帥君來越，鄉里容身我念吳。
萬事循環總如此，目前何必較榮枯。
聞茉莉香·其一
作者：鄒浩
朝代：宋

日收炎照沈沈去，月放凉光冉冉回。
茉莉一如知我意，併從軒外送香來。
聞茉莉香·其二
作者：鄒浩
朝代：宋

青琅玕裏白玫瑰，不受塵氛天自開。
最好夜凉初雨過，清香習習向人來。
聞霍仁仲唱名第一
作者：鄒浩
朝代：宋

吾鄉魁選久蕭條，深喜高才偶聖朝。
天子六龍飛紫極，狀元一鶚奮丹霄。
拜親此日榮誰及，報國他時事更超。
四海讙然重改觀，常州真是出英標。
聞鶯
作者：鄒浩
朝代：宋

櫻桃初熟露珠輕，客裏光陰曉更清。
猶恐先生只歸夢，故携天籟入風聲。
聞鷓鴣
作者：鄒浩
朝代：宋

默默炎荒已歲餘，音書那復阻三吳。
晚來何限青天出，獨倚欄杆聞鷓鴣。
聽泉
作者：鄒浩
朝代：宋

天中懸日月，激激正鳴泉。
洗耳豈吾事，披襟聊石邊。
焦桐無雜弄，佩玉有羣仙。
欲識偃溪語，于今蹄與筌。
胡公郡君李氏挽詞·其一
作者：鄒浩
朝代：宋

先别人間去，由來天意微。
初心在偕老，此日遽同歸。
鏡掩孤鸞舞，津藏雙劍飛。
空存錦囊誥，依舊照霞衣。
胡公郡君李氏挽詞·其二
作者：鄒浩
朝代：宋

正是家肥日，香奩曉不開。
侍兒猶扇枕，良藥已停盃。
蘋老殘初薦，萱閒冷舊栽。
只應有餘慶，從此亘雲來。
臨江仙
作者：鄒浩
朝代：宋

有個頭陀修苦行，頭上頭髮毿毿。身披一副醦裙衫。緊纏雙腳，苦苦要遊南。聞說度牒朝夕到，併除頷下髭髯。缽中無粥住無庵。摩登伽處，只恐卻重參。
自方廣冒雨過高臺示德瀾長老
作者：鄒浩
朝代：宋

雲烟猶暝曉，杖屨已高臺。
眼向不危去，景從無外來。
巧將新水墨，洒出舊塵埃。
携得還天北，晴時闊展開。
自歎
作者：鄒浩
朝代：宋

好學顔淵怒不遷，犯而不校古稱賢。
伊予物觸心猶動，空撫陳編倍赧然。
自淡山過暗巖
作者：鄒浩
朝代：宋

淡中有味味真味，暗裏有明明更明。
不是同來三大士，有誰能識此時情。
自警
作者：鄒浩
朝代：宋

看書勿苦多，多看目力眊。
作文勿苦多，多作心力糟。
初雖莫覺悟，久乃成悔懊。
維心神所居，惟目神所造。
開闔出入間，神傷氣亦暴。
所以古真人，丁寧有深告。
平時當勤行，况復處炎燠。
况復病初愈，力始勝巾帽。
老母在鄉邦，倚門望佳報。
尤宜决擇精，全神以自好。
收目以內視，冥心以存奥。
氣舒形康強，外務一除掃。
生理保安完，天恩垂覆幬。
歸看老萊衣，歡欣長舞蹈。
至日依韻和老杜五首·其一
作者：鄒浩
朝代：宋

歲月驚如弩發牀，千官壇下又成行。
燔柴香藹六變樂，奠玉殷勤三上香。
當日珮綪躬進酒，兹辰目斷望垂裳。
端誠舞蹈無因預，空想中天瑞氣長。
至日依韻和老杜五首·其三
作者：鄒浩
朝代：宋

黄宮初氣重氤氲，喜色朝來便着人。
知有歸期親望我，更無它事我思親。
堂前獻壽開金盞，嶺外蒙恩戴玉宸。
一笑承顔勝六印，功名豈復羡儀秦。
至日依韻和老杜五首·其二
作者：鄒浩
朝代：宋

蠻風吹鬢鬢毛斑，非復登樓舊日顔。
上主亦應憐久竄，孤臣尤切望今還。
金鷄歡動欄杆外，綵服光生骨肉間。
歸去此恩何以報，惟將香火祝南山。
至日依韻和老杜五首·其五
作者：鄒浩
朝代：宋

慚愧君恩似日長，終然傾否肇三陽。
休思往事追華貫，且喜餘生脱瘴鄉。
俛仰自知誠自幸，尊卑相守免相望。
外炎內熱從兹盡，别是人間一味凉。
至日依韻和老杜五首·其四
作者：鄒浩
朝代：宋

當關無復守門催，欲曉雞聲喚起來。
一炷壽香瞻白髮，三盃賀酒寫紅灰。
看棚尚倚天街柳，恩信先通桂嶺梅。
但喜奉身歸膝下，自餘皆是魯禽杯。
與仲孺文仲述之作詩送仲弓赴籍田以之子于征爲韻分得子字
作者：鄒浩
朝代：宋

鳳園佳人孤鳳起，草木無光春披靡。
紅亭碧沼政高深，借問何由駐雙履。
王涂開泰日月中，玉堂仙翁是知已。
瀛洲蓬島未横飛，且向籍田聊爾耳。
北道仲容休說貧，東山太白誰比擬。
雲汀荷芰供遠凉，遶砌青青更蘭芷。
丞相上馬臺閣空，長鞭往往城南指。
君身雖不作羊羶，自然塵表門如蟻。
清談秀句得豪英，合抱他年欝松梓。
要須萬口一同聲，文恪風流今有子。
與仲孺破兔餅色味皆惡同一絕倒既而述之又烹小團亦兔餅也作詩報世美
作者：鄒浩
朝代：宋

爭携懃意烹春風，終焉臧穀同一蹤。
莫言不落第二月，須知所好非真龍。
竊香安得青瑣趣，效矉頗慚西子容。
此言雖小有大喻，馮君轉達裨時雍。
與仲孺述之世美東禪納凉校韓文世美以韓公召先去·其一
作者：鄒浩
朝代：宋

清風多處是精廬，飯罷俱來校異書。
車馬焉能落吾事，未斜桐影且安居。
與仲孺述之世美東禪納凉校韓文世美以韓公召先去·其二
作者：鄒浩
朝代：宋

紅衣青簡竟多岐，無復尋盟作四夔。
同見韓公不同趣，城南城北囀黄鸝。
與夢立行入長安虚·其一
作者：鄒浩
朝代：宋

恰到長安風色晴，一條石徑坦然平。
與君曳杖尋虚去，全似仙宮嶺下行。
與夢立行入長安虚·其二
作者：鄒浩
朝代：宋

久不上船思上船，偶然縱步是長安。
何須更望君平卜，但把虚名子細看。
與存之會相國
作者：鄒浩
朝代：宋

雨中竹葉不勝翠，風過榴花元自紅。
門外喧喧正商賈，與君趺坐入真空。
與王仲弓分韻得東字
作者：鄒浩
朝代：宋

西豪星聚時，有客還頖宮。
解驂聽揮麈，落落凌霜風。
平子素我厚，繆入題品中。
夷甫不復言，目繫心已同。
塤箎競遠韻，欣逢吾道東。
平生仰高山，鵠立拘樊籠。
誰令燕雀微，一旦追冥鴻。
明珠繼來投，照夜驚兒童。
從今日虚徐，所冀資磨礱。
只恐天池鯤，朝夕摶晴空。
與節推李師益遊谷隱習池
作者：鄒浩
朝代：宋

無心一何求，無垢一何洗。
與子入山來，放脚東風裏。
巖根初著花，溪冰半流水。
一笑真偶然，松聲爲誰起。
與葉適正資長老同宿覺華山安福寺
作者：鄒浩
朝代：宋

覺華山下古禪宮，鼎足蒲團午夜同。
但有鷄聲替鐘鼓，更無僧影到簾櫳。
真情迥出忘情外，多語都歸妙語中。
轉首是誰南與北，庭前檜柏亦生風。
范仲成約非晚過穎昌留數日因鄧兵還追用前韻寄之
作者：鄒浩
朝代：宋

勿歎卞和猶抱玉，勿嘲揚雄未丹轂。
由來識拔須待時，阨窮不是男兒辱。
相逢相别竟匆匆，賴有好詩藏敝簏。
居然成誦想英標，殺馬無因愧持祿。
還家青鏡覽形容，鞍上豈徒消髀肉。
故人要我泛西湖，萬頃瀰漫浸天淥。
坐中寂寞欠車公，只應冒雪歌黄竹。
從今塵榻掃南窗，日俟高車起耕牧。
懸知樂事與衆分，把琖追論燈下菊。
范蠡塚
作者：鄒浩
朝代：宋

山棲嘗膽時，禍胎久已孕。
欲令蘇臺傾，端俟天人應。
夫子實奇才，大事力能勝。
中分句踐憂，內外各宜稱。
一鼓雪前羞，功名在乘興。
向非斷以獨，未必還千乘。
荆棘梗寒宮，晨朝露常凝。
可憐東門眼，至此不得瞪。
烏喙鮮克終，天道亦惡剩。
脫身海上來，嘉言誰與贈。
位高金更多，所向豈蹭蹬。
况有絕代姿，提携充妾媵。
試看劍頭血，何如窮絕磴。
由來進退間，處之貴不懵。
孤墳忽生疑，文獻良足證。
吳人未忘情，高樓時一凭。
莫釣磯
作者：鄒浩
朝代：宋

飯罷何所之，曳履江之湄。
粼潾白石間，得石殊瓌奇。
瑩然如紫玉，屹立平不欹。
振衣坐其上，聊以垂綸絲。
吾鈎既不曲，吾餌亦不施。
持釣非有釣，與魚均莫爲。
魚樂吾已得，吾意魚豈知。
投竿歸去來，晨昏以爲期。
菏澤
作者：鄒浩
朝代：宋

滔天洚水非凡災，平地洶洶生風雷。
帝堯哀民作魚鼈，咨禹平之時懋哉。
未暇雍容堂陛上，和羮以爾爲鹽梅。
禹知休戚係予手，汲汲豈獲憐嬰孩。
疏鑿高低捐四海，校量勢力天須回。
爾時菏澤次第及，導引一股從東來。
就中不獨豫州利，八荒賴以川原開。
農桑處處酬願欲，鳥獸蹄跡還蓬萊。
此澤雖微與有力，掲之載籍懸星魁。
禹歸上天已萬祀，遺利猶今分九垓。
帝里虎士不知數，朝昏待哺張其顋。
轉輸粟布自東部，浹日何啻浮千桅。
始知寸膠無足用，安危須仗經綸才。
君不見黄河泛濫金堤摧，縻費皇家幾億財。
華衣肉食皆妙選，年年議論喧中臺。
葉筠元禮留飲·其一
作者：鄒浩
朝代：宋

天造移居漢水湄，嶺邊欣與故人期。
紅燈暖照金波動，全勝來仙閣上時。
葉筠元禮留飲·其二
作者：鄒浩
朝代：宋

殷勤留我共清樽，無限情懷子細論。
天色亦如人意好，晚來星斗滿前軒。
蓮華經贊
作者：鄒浩
朝代：宋

心爲工師筆斤斧，巧取蓮花以爲材。
願力基構次第崇，一刹那間能事畢。
菩薩衆星佛孤月，歘然出現此土中。
種種說法利羣生，一一慈悲大方便。
如父誘子出火宅，如主導商移寶城。
如雨灌溉藥品殊，花實根莖同一長。
獲普門通靡不應，道與非道對病藥。
過現未來佛所說，不增不減悉如是。
寶積如來爲證明，嶪岌巍峩分半座。
此塔彼塔兩現前，非一非二叵思議。
誰將手擎至感慈，八萬四千真塔様。
無礙光從無縱出，徧非非想無間處。
疑情照脱罪垢空，同證一乘無上覺。
有如不信視龍女，八歲何知頓成佛。
時不待人勿後悔，速向塔前勤懴禮。
虎丘晚歸呈同遊
作者：鄒浩
朝代：宋

虎丘山色最宜秋，山下濺濺亦可舟。
北去幾年空好夢，東來今日快昏眸。
邦畿正藹無雙譽，杖履仍逢第一流。
邂逅高風許追逐，異時應擬峴山頭。
螢火
作者：鄒浩
朝代：宋

未解捐書常讀書，只緣炎瘴簡編疏。
夜深螢火猶相勉，無數飛光照閤居。
西鄰葛長源司錄到
作者：鄒浩
朝代：宋

鄰舍南來不得書，口傳消息到吾廬。
白雲入望無休歇，何日斑衣奉版輿。
見魯直題陶商翁碑後有感
作者：鄒浩
朝代：宋

石上猶新墨，忘情亦嘆嗟。
殊恩但歸骨，冷迹尚平沙。
願力消塵垢，瞻依盛寶花。
人間幾行淚，空洒玉川家。
覽鏡
作者：鄒浩
朝代：宋

三竄湖南與嶺南，生涯破蕩孰能堪。
歸田莫慮饑寒迫，眼下新來有卧蠶。
覽鏡
作者：鄒浩
朝代：宋

覽鏡朝來心自知，鼻端色動有光輝。
鄉邦回首見歸路，已覺歡欣生綵衣。
覽鏡戲作·其一
作者：鄒浩
朝代：宋

寒時驟熱熱時寒，一等陰陽幾百般。
髮脱面黄肌肉痩，北人應作嶺蠻看。
覽鏡戲作·其二
作者：鄒浩
朝代：宋

赤脚蠻中過一年，受持讀誦日精専。
只應果滿同諸佛，丈六金身色瑩然。
觀插田
作者：鄒浩
朝代：宋

幾片空田白水中，朝來俄已綠茸茸。
自憐於此留居久，兩見插禾勤老農。
觀牡丹
作者：鄒浩
朝代：宋

去年寒食已爲客，今年寒食未還家。
春前莫負一杯酒，山後聊觀三朵花。
觀真珠花留戲陳瑩中
作者：鄒浩
朝代：宋

古觀無人花自開，真珠顆顆映莓苔。
留教合浦居士看，何似海邊新蚌胎。
觀華光長老仲仁墨梅
作者：鄒浩
朝代：宋

我從梅花海裏來，驚此兩枝堂上開。
不由天降非地出，道人作麽生栽培。
無縫塔子通一線，放光照醒陳根荄。
玊蟾銀漢雨初霽，半啓瓊室通瑤臺。
香雲漠漠護顔色，世眼欲睹誠難哉。
不如取酒共春醉，一盃一盃復一盃。
觀赦文
作者：鄒浩
朝代：宋

吾皇恭己奉三無，大赦敷天孰向隅。
自顧歸田夙遭遇，與人同慶倍歡呼。
記夢
作者：鄒浩
朝代：宋

卜筮俱言七月嘉，夜來魂夢更高華。
此生豈復公卿望，惟喜斑衣早到家。
記夢
作者：鄒浩
朝代：宋

廊廟知心獨此公，夜來魂夢忽相通。
密言新命非虚語，所以流傳四海中。
訪仲弓
作者：鄒浩
朝代：宋

凉雨吹絲絡晚空，朅來秋興與君同。
巽亭鵠立雲霓上，未許山川落眼中。
詠張公奭廬墓有芝三本
作者：鄒浩
朝代：宋

此芝初無根，生自孝誠裏。
孝哉本於誠，非緣利心起。
無芝非所怍，有芝非所喜。
不期芝有無，秀出乃如此。
養志勤色難，送終極哀毁。
既葬不忍歸，結廬獨留止。
孺慕秋復春，淚接九泉水。
比鄰或未知，天已知之矣。
因芝示邦人，邦人争贊美。
會逢當路賢，薦此八行始。
詠路
作者：鄒浩
朝代：宋

赤路如龍蛇，不知幾千丈。
出沒山水間，一下復一上。
伊予獨何爲，與之同俯仰。
試日懷世美
作者：鄒浩
朝代：宋

挾策剛爲泮水行，暖風遲日試諸生。
姚黄魏紫知何許，獨有楊花撲硯輕。
詩送晦叔先生·其一
作者：鄒浩
朝代：宋

先生带花六十年，青春不老花長妍。
金盃停手便索去，一片閒雲飛上天。
詩送晦叔先生·其三
作者：鄒浩
朝代：宋

疾卧幾爲萬鬼鄰，金丹一粒遇高真。
此身從此無他事，長作昇平擊壤人。
詩送晦叔先生·其二
作者：鄒浩
朝代：宋

知是初平幾代孫，雙携日月弄乾坤。
人間有眼誰窺得，笑出常州西郭門。
詩送晦叔先生·其五
作者：鄒浩
朝代：宋

萬里來歸荷聖恩，焚香趺坐欲無言。
羣仙若問誰堪度，爲說冥心到本元。
詩送晦叔先生·其四
作者：鄒浩
朝代：宋

一别相逢復幾時，東西南北酒盈巵。
天機深遠猶須决，莫便飛騰不我期。
諭徐道人少唱喏
作者：鄒浩
朝代：宋

孔明拜牀下，德公初不止。
道人必見喏，我令勿復爾。
道人非孔明，喏拜不相似。
維我德公心，寥寥無彼此。
謁女貞何氏祠
作者：鄒浩
朝代：宋

正月一日雨不休，朝來四望陰雲收。
衆陽扶導日輪出，輝光倐忽盈九州。
欣欣草木動新意，鸞鳳鼓翅翔天遊。
高山託處将半載，真人風韻長凝眸。
精神澡雪亦已久，懽言夙駕南岡頭。
仙居樓閣拱形象，祥煙瑞靄簷間浮。
焚香再拜適我願，想見王母同優游。
蟠桃不老春更永，人間變化知幾秋。
輪囷重盖擁車馬，氣勢赫赫移山丘。
萬方有口莫敢議，勳勞自以爲伊周。
門墻旦暮祝遐筭，長守富貴無與儔。
于今掃蕩一何有，白楊影裏令人愁。
丈夫祈嚮乃如此，孰爲女子能清脩。
功成直上紫霄去，遺蹤猶向瀟湘留。
我來不及叩真訣，真訣固在冥心求。
五行八卦自流轉，生天生地生物稠。
騎龍跨虎越宇宙，豈但洗滌無愆尤。
他年誰作□仙傳，□入高仙吾姓鄒。
謁武侯道中·其一
作者：鄒浩
朝代：宋

萬株桑柘擁江城，中有梅花獨自清。
不近樽罍免攀折，會須結實助和羮。
謁武侯道中·其三
作者：鄒浩
朝代：宋

萬山山上塔擎天，萬山山下碑沉淵。
天光淵影曉相入，一碧萬里青春前。
謁武侯道中·其二
作者：鄒浩
朝代：宋

先生龍卧此山丘，宇宙曾經幾運籌。
一自英雄三顧後，至今車馬不曾休。
謁武侯道中·其五
作者：鄒浩
朝代：宋

萬山横出波面浮，山前舟楫凌飛鷗。
遙看塔廟带殘日，蓬萊方丈金鼇頭。
謁武侯道中·其四
作者：鄒浩
朝代：宋

晚雨霏霏江上來，長江水色蒲萄醅。
鸕鷀鶬鴰得意處，凌風蕩槳從東回。
謝仁老寄所畫李長者出山相五首·其一
作者：鄒浩
朝代：宋

虎腰黄卷動昭回，無數人天心眼開。
不是機鋒妙相契，是渠那肯出山來。
謝仁老寄所畫李長者出山相五首·其三
作者：鄒浩
朝代：宋

碧潭秋霽禪師筆，白月天空論主形。
是幻是真分不得，爲人重說互嚴經。
謝仁老寄所畫李長者出山相五首·其二
作者：鄒浩
朝代：宋

香雲郁郁覆江城，來現開元長者身。
八十卷經都論了，却將無說示常人。
謝仁老寄所畫李長者出山相五首·其五
作者：鄒浩
朝代：宋

一真境界孰能參，賴有斯人作指南。
更賴殷勤招喚得，不知流落在煙嵐。
謝仁老寄所畫李長者出山相五首·其四
作者：鄒浩
朝代：宋

貝葉卷文無表示，於菟曳尾不求憐。
昻藏豈是維摩詰，終日相從也默然。
謝仲益惠蘭
作者：鄒浩
朝代：宋

鄰家得蘭惜不得，數本分來好顔色。
兒童見之喜欲顛，驚回午夢松江側。
起隨斤斸聊齋前，面勢欄干相並植。
氤氲猶帯鳳山雲，彌天道安端我即。
璧丘亭高秀谷幽，想見僧移動晴碧。
根深叢迥無他虞，青眼東君方着力。
影連桂月共扶疏，香入梅風更引翼。
此心莫逆知誰何，金粟如來在東壁。
謝承君見訪
作者：鄒浩
朝代：宋

龍吟虎嘯嶺雲開，卷罷殘經首重回。
命駕直因中散去，齎羊不爲護軍來。
真情破臘融初日，高論先春駭迅雷。
勉力古人論一報，終慚瓦礫異瓊瑰。
謝潛亨惠芸香紫桃
作者：鄒浩
朝代：宋

暑窗已覺書生蠧，饑腹還驚雨後雷。
珍重先生解人意，芸香桃實一時來。
謝端夫惠梁因求餘材
作者：鄒浩
朝代：宋

破竹誅茆屋數椽，爾來風雨蕩朝昏。
豈知東閣猶堪廐，若比膠庠不可園。
蓬蓽已甘聊卒歲，棟梁誰謂入衡門。
因公起我高堂意，更乞餘材千萬根。
謝羅朝奉惠柏栽
作者：鄒浩
朝代：宋

惠我柏雖小，觀君意實深。
欲令儒服者，同此歲寒心。
月映庭雕玉，風來韻響金。
公車已馳節，不及待清陰。
謝衡州花光寺仲仁長老寄作鏡湖曹娥墨景枕屏
作者：鄒浩
朝代：宋

道人秀骨生何許，若耶溪邊清氣聚。
不從章甫事功名，遊歷諸方參佛祖。
祝融峰下忽擡頭，覷破虚空笑而舞。
折脚木牀二十年，門外草深無寸土。
偶然消息落人間，挽出花光照今古。
我舟邂逅泊山前，霧捲雲開見眉宇。
更知我自浙東來，曾擁旌旗塵督府。
千巗萬壑繞罇罍，夢斷卧龍誰是主。
爲将池墨灑鮫綃，故國封疆歸擇取。
曹娥江接賀家湖，環以峰巒暝烟雨。
森森喬木動樵風，廟貌崢嶸閟神禹。
碑留遺刻蔡邕題，注目端爲楊主簿。
子猷興盡季真亡，彷彿棹聲迴遠浦。
乾端坤倪渺莫窮，咫尺并包入庭戶。
坐令鄉思滿瀟湘，恨不歸飛插雙羽。
蒼梧洞庭南北中，氣象縱横随步武。
祗緣流放阻君親，入眼雖奇若無睹。
道人方便巧施爲，乃以家山慰心腑。
舊愆猶冀獲湔除，恩錫餘年返農圃。
青鞋布襪謝塵埃，肯使高蹤慚杜甫。
謝馬叔寶惠佛像琴絃
作者：鄒浩
朝代：宋

故人知我久忘情，不假苞苴遠寄誠。
金範晬容窺往製，絲傳流水得遺聲。
鄰雞破曉爐邊静，霜月儲清席上横。
香散曲終誰會意，與君相望一高城。
讀丘濬寺丞天繪亭記
作者：鄒浩
朝代：宋

襟懷落落富經綸，造命奇窮道不伸。
詩以百篇天上獻，身爲萬里幕中賓。
每聽故老談風節，尚有遺文照水濱。
聞說神遊已無礙，想經山頂亦逡巡。
讀張氏金塘阡表
作者：鄒浩
朝代：宋

大筆從來不妄褒，特於阡表勇揮毫。
當年種德已如此，今日里門宜自高。
雲带洞山常藹藹，雨鍾明水轉滔滔。
追榮更有豐碑在，行矣巍然壓巨鼇。
讀從外祖書
作者：鄒浩
朝代：宋

善如平路惡如巇，底事前人浪自疑。
方寸但令無愧怍，彼蒼何慮有偏私。
流言聳動知公旦，削迹奇窮見仲尼。
事事存心惟節慎，大哉斯語是吾師。
讀易
作者：鄒浩
朝代：宋

時時飛雨作清涼，六月南方似北方。
閣上獨居無一事，韋編聊復到羲皇。
讀書
作者：鄒浩
朝代：宋

誰能也學讀書痴，園圃三年忘了窺。
却恐主人如泄柳，謾攜藜杖去何之。
讀林醇中書
作者：鄒浩
朝代：宋

天下蒼生如我何，故人猶祝保天和。
奉親志意得歸路，報國功名還釣簑。
已分息心隨飲啄，不應平地起風波。
璚瑤欲報安能報，空向秦淮悵望多。
讀莊子·其一
作者：鄒浩
朝代：宋

形影相隨向此居，柴門終日掩清虚。
誰知盤礴高堂上，自與南華遊物初。
讀莊子·其二
作者：鄒浩
朝代：宋

萬物同爲一體真，體真誰復見陳新。
今吾故我强名耳，莫逆於心得此人。
讀莊子人間世
作者：鄒浩
朝代：宋

巵言吾久得南華，每一開編一歎嗟。
塵表物從何處去，人間世自莫能加。
不知養虎但生事，未始有回真作家。
此意于今妙相契，却慚書讀謾盈車。
讀袁柬之書
作者：鄒浩
朝代：宋

人生游藝亦多端，莫若醫書可縱觀。
曾向千金深有得，孰云三界果無安。
忘懷已自袪災瘴，寄語尤知篤歲寒。
敢不拜嘉勤輔助，保全歸去奉親歡。
讀論語
作者：鄒浩
朝代：宋

仲尼初不離靈臺，請業門人日日來。
一念回光是論語，何須塵簡面前開。
讀郭有道傳
作者：鄒浩
朝代：宋

隱不違親與俗通，危言覈論絕胸中。
紛紛禁錮知名者，何事全無有道風。
讀錢濟明書
作者：鄒浩
朝代：宋

無書可借即捐書，日月雲煙見未除。
言與不言俱是着，損之又損亦非如。
琴邊酩酊何關酒，濠上從容豈在魚。
爲報冰華老居士，吾今無欠亦無餘。
讀頤卦
作者：鄒浩
朝代：宋

靈龜不語亦不食，深之又深乃其息。
清泠淵中能事畢，天長地久無終極。
朵頤自朵非自得，何暇外觀惟汝即。
吾言易行休更惑，抱一故爲天下式。
讀龍圖梅公瘴說
作者：鄒浩
朝代：宋

市門隱去不知年，蔽芾甘棠蔭樂川。
五瘴作時雖不染，一篇留誡指其然。
直須鏤版人皆與，庶使綿區病可痊。
更有奇方公未說，上醫醫國許心傳。
貫道
作者：鄒浩
朝代：宋

沈冥誰復似當時，九陌塵中偶得之。
潔已已能成玉雪，爲人猶自作蓍龜。
門前車馬喧喧過，室內乾坤默默知。
一語不隨人事變，與君陳闊豈無期。
賦羲皇上人分韻得風字
作者：鄒浩
朝代：宋

妙達萬物祖，天地生胸中。
坦腹夏日眠，五柳來熏風。
不絃虞舜琴，不觴唐堯鍾。
况復羲皇前，豈直将無同。
贈周仁熟教授
作者：鄒浩
朝代：宋

西來黄軸塞虚空，都在圓光一點中。
陌路勸君高着眼，宗風况即是家風。
贈廣陵馬推官
作者：鄒浩
朝代：宋

有才何事青衫，十載低徊北斗南。
肯伴雪髯千日醉，此心真與古人參。
今見故人今幾年，年來風物尚依然。
遙知閑望登臨處，極目江山萬里天。
贈湘西琳老
作者：鄒浩
朝代：宋

八年之中三往迴，道人一意金石開。
非干桑梓有分好，自是針芥無嫌猜。
焚香說了四句偈，把手直上千尺臺。
洞庭青草不我隔，東吳可歸歸去來。
贈祖澤長老
作者：鄒浩
朝代：宋

針芥相投有幾人，故人亭畔忽相親。
四門開了無它事，笑倚瀟湘一片春。
贈茅山范道人
作者：鄒浩
朝代：宋

道人本是紅塵客，曾把錐刀閙胸臆。
一朝矯首看冥鴻，棄子捐妻人莫測。
三茅峰北華陽南，凌亂烟霞閟殊特。
築庵寄傲知幾年，但見日月忙如織。
饑餐落英飲沆瀣，策杖溪雲隨降陟。
蟾輝倒射松風寒，長嘯一聲山欲闢。
飄然行止信自由，或到人間躡人迹。
朱門甕牖初不分，遇酒輙傾論斗石。
有時巧發驚四筵，季主猶慚多失策。
紛紛流俗爭稱奇，豈識道人真所適。
茅君仙去空遺蹤，高行三千當自積。
琴閒棋罷幸相過，却恐鸞飛無處覓。
跋漳浦李大忠微叔所藏書畫尾
作者：鄒浩
朝代：宋

嶺表歸来飯不足，負郭有田多未贖。
何當賣劍成此謀，耕遍雨餘春雨綠。
路傍草
作者：鄒浩
朝代：宋

洪造初無私，物自生殊異。
叢叢路傍草，枝葉一何悴。
行人或陵踐，牛羊肆殘毁。
縱能勝疾風，厥害還遭值。
瞻彼山中蘭，孤芳常茂遂。
馨香動君子，采擷遠而至。
須知得失間，所托惟其地。
嗚呼儒衣冠，如何不尚志。
輓石適中·其一
作者：鄒浩
朝代：宋

剸犀翻羽早稱奇，亨會難遭但布衣。
不使牙籌煩伯仲，果然玉樹照庭闈。
靈臺久已天昭鍳，奏籍初聞子發揮。
三世簪纓正無恙，如何遽作百年歸。
輓石適中·其二
作者：鄒浩
朝代：宋

南明山下讀書堂，曾許寒生借燭光。
高義豈殊親骨肉，令人無復念家鄉。
那知十載天涯别，忽起三泉薤露傷。
追恨故時携手處，不能執紼助棺傍。
追凉
作者：鄒浩
朝代：宋

三伏流金石，端居若探湯。
古松搖落照，芒履促追凉。
天壌知誰似，形骸亦自忘。
何須北窗下，始解到羲皇。
追思去歲今日出京有作
作者：鄒浩
朝代：宋

解船東下出都門，倐已彌年詎可論。
聖主只應憐舊物，歸歟朝夕被深恩。
追感董敦逸夢授侍郎
作者：鄒浩
朝代：宋

臺陟蓮花見舊篇，追惟平昔倍凄然。
初爲百里青衫短，晚按連城白髮鮮。
東省聯裾驚昨夢，南宮分袂忽新阡。
使公雖老猶無恙，只恐投荒更我先。
追懷去年今日舟離潤州有作
作者：鄒浩
朝代：宋

颿出丹陽恰一年，江湖陳跡慨茫然。
明明歸路留雙目，只候恩書下九天。
追涼晚步邂逅張雲卿王文輔王子正三進士同行
作者：鄒浩
朝代：宋

巷僻門多掩，雞豚散不收。
後先携衆士，笑語入汀洲。
太尉廟前面，冠芝亭上頭。
曠然無障礙，誰羨爾公侯。
送二弟赴開封舉
作者：鄒浩
朝代：宋

古人捧檄緣親喜，况值秋風一鶚天。
相與摶空謝蓬艾，歸來稱壽綵衣鮮。
送交代榮子邕
作者：鄒浩
朝代：宋

頖宮久戢身，所造益了了。
慷慨揖古人，百爲無一矯。
就令力回天，初不變忽眇。
璀璨文字間，與此故相表。
服膺今十年，邂逅辱繼紹。
遇我逾故交，微言幾昏曉。
可憐不兩留，行色逐飛鳥。
蓬山插青冥，鬰鬰佳氣遶。
懷鉛謝風塵，大用此其兆。
願子更勉旃，真賢古來少。
送俞秀老歸維揚
作者：鄒浩
朝代：宋

踏雪驅驅原憲履，御風獵獵老萊衣。
情投豈比鍾山出，興盡遠同剡水歸。
煬帝池邊松蔭遠，維摩室內燭光微。
携笻促席相羊處，應記當年接下機。
送僧慈願遊南華
作者：鄒浩
朝代：宋

南華老子定相親，應問三湘放逐臣。
爲報君恩似天地，不教重作嶺南人。
送及之賢良遊錢塘
作者：鄒浩
朝代：宋

屏迹人間二十年，下帷搰搰究陳編。
新書曾入老商盼，高弟誰如顔子賢。
策杖青山元有約，揮金紅藥故無緣。
豈宜便隱雙溪去，優詔行聞墜日邊。
送周天和學諭以次十一人赴省試
作者：鄒浩
朝代：宋

日月交光萬國同，羣英無復嘆途窮。
長松竟拔徂徠雪，駿馬争馳冀北風。
黄卷論心窺聖域，青雲携手赴王功。
歸來協氣充閭里，好是邦人識頖宮。
送周茂宗學正赴省試
作者：鄒浩
朝代：宋

草衣藿食寄塵編，凛凛聲名玉几前。
命數曲留成大器，鄉書重上欲華顛。
一鳴竟與凡禽遠，三獻方知美璞全。
二十餘年古人志，從今攄發到青天。
送墨潛亨
作者：鄒浩
朝代：宋

少室峰前松插天，棟梁餘力煥青編。
東齋政欲捐書坐，往助子雲成太玄。
送大受赴天官
作者：鄒浩
朝代：宋

元祐真人初御天，四門穆穆來忠言。
閬風學士望朝野，即日賜環司諌垣。
當時同列繼登用，獨先朝露歸九原。
位不酬身在孫子，嶷嶷諸子聲名喧。
叔也縱横五經內，娱目未始窺家園。
苟聞某所有賢者，弊車趼僕從之奔。
甘陵南北正分黨，攘臂其間無怨恩。
未見其止見其進，會須一指收乾坤。
素冠俛首琴復御，鵬飛九萬方化鯤。
于今怙恃只明主，肯與世俗均寒暄。
早知妙筆三千牘，矧已慟哭論元元。
韓城父老儻改作，爲報及此高閭門。
送子發還零陵
作者：鄒浩
朝代：宋

我自罪大當投荒，君胡爲乎亦遑遑。
馬蹄舟楫困川陸，省定違離萱草堂。
由來孤操絕流俗，屹與巨鎮遙相望。
洞庭以南渺無際，氣象突兀收湖湘。
平時事事不入眼，惟恐有愧如毫芒。
色難直到古人處，以其緒餘均四旁。
餘波邂逅亦及我，使我方寸失感傷。
我親白髪照閭里，我身跼蹐瘴癘鄉。
兩兒隨母仍舊寄，骨肉星散知幾方。
乾坤子初無薄厚，恩爲雨露威雪霜。
二柄交持不偏用，萬彙生成如審量。
我雖棄擲五嶺外，亦必有日蒙恩光。
故人亭邊是歸路，尚得握手輸中腸。
将分無可爲君語，獨有高義無時忘。
送宋司理赴吏部
作者：鄒浩
朝代：宋

古木暗長堤，清漣漲輕縠。
南風聒烏檣，動子歸興速。
今日共一樽，明朝各川陸。
我心久已灰，慘愴輙眉蹙。
鮑叔實我知，嵇康亦子熟。
少年挺奇姿，綺麗誘莫逐。
抑首掾雄藩，哀矜見推鞫。
季文毎三思，石慶懼譴戮。
多事如不勝，投刀斯中族。
重華雖前旒，疏逖無隱伏。
雜遝登俊良，能官真棫樸。
行看萬里塗，追電恣騰蹴。
赫赫繼家聲，勿忘勤聖讀。
送宋子發節推
作者：鄒浩
朝代：宋

富貴如烈火，銷鑠誰爲鋼。
黄金攫清旦，一視無四旁。
夫子真璞玉，炎炎詎能傷。
萬事有規矩，豈與時低昻。
五十猶幕府，鬢髪初不霜。
天眼終自清，弹冠指明光。
卿雲澹朝日，舞蹈縈爐香。
勿憂雨露隔，二聖方當陽。
大器故晚成，此去未易量。
巾車難更軔，潩水徒湯湯。
送察推賈時以通直郎致仕還荆南
作者：鄒浩
朝代：宋

秋聲起庭端，索索故時語。
幾人清鏡中，鬢髪默自許。
東鄰坐長嘆，曰此非吾所。
平生困一官，湎若醉醪醑。
幸今豁然醒，可以事高舉。
田園熟瓜芋，茅茨庇風雨。
向來避席人，把臂相爾汝。
年光雖云暮，猶足送寒暑。
斯言不浪酬，即日去幕府。
我惟塵世浮，貴賤等逆旅。
寛爲百年期，形骸一丘土。
夫君脫身還，豈不知所處。
行矣數珠功，青天走龍虎。
送居政禪者遊廬阜
作者：鄒浩
朝代：宋

拄杖横擔得自由，冷雲飛雪下南州。
殷勤要識廬山面，五老峰前一舉頭。
送崔子厚朝散倅安州
作者：鄒浩
朝代：宋

君家如武庫，人物常森森。
伯氏妙難測，一笑冥古今。
蒲團與蔾杖，終然作知音。
王事挽以去，歲杪霜雪侵。
輕軒奉白髪，遙指甑山岑。
臣子難有已，忠孝亦已深。
南方擁兵刃，調發多呻吟。
使民還擊壌，屏星實分任。
况乃功業本，從來在無心。
獨恨鎖天北，誰與同瑤琴。
送希古
作者：鄒浩
朝代：宋

清都不敢夢中遊，何况通明侍冕旒。
分手知從天上去，望雲深感嶺邊留。
三年瘴癘精神在，一日功名謦欬收。
驥足風生誰絆得，綠楊芳草謾高樓。
送幼安赴澶倉
作者：鄒浩
朝代：宋

人生本逆旅，行止良悠悠。
試看康荘上，轍跡多成溝。
公子分閉戶，時來亦何由。
載書曉遄邁，春令方如秋。
河濱古城府，稅鞅聊優游。
青雲捷徑在，氏庾非君優。
臧孫故有後，斬斬承風流。
故爲重作惡，日暮猶登樓。
送張舜諧遊上庠
作者：鄒浩
朝代：宋

高木紛萬状，皆從毫末來。
天時與人事，相資以爲媒。
根本初不同，他時終異材。
東風動霄壌，繁華媚池臺。
花枝竟無言，車馬争徘徊。
霜雪一朝怒，孰與松柏陪。
青青幾千尺，寒峰正崔嵬。
向來絲竹處，索寞空塵埃。
明堂屹南面，梁棟支傾摧。
匠石有青眼，肯爲桃李開。
窮年後悔心，何似今日回。
送德符還陽翟并簡陳叔易
作者：鄒浩
朝代：宋

霜嚴識蒼柏，火烈知黄金。
不有小人謗，孰窺君子心。
前程已如此，紛紛矧於今。
衡門杜朝夕，巧舌猶追尋。
一與接爲構，何以逃交侵。
任大始多事，由來天意深。
北風動秋夜，興落西山岑。
逸駕豈受挽，耿耿聊分襟。
太丘阻眉宇，爲我先寄音。
漁父可師否，兹焉共浮沉。
送成老赴西安
作者：鄒浩
朝代：宋

先生出逢堯舜時，自當勳業追臯夔。
胸中廊廟乃州縣，雪霜次骨西安馳。
旁觀往往屢興歎，色初不變心希夷。
但云将聖世所大，乘田委吏皆嘗爲。
道通爲一無不可，等君事耳何高卑。
高齋高居萬物表，清獻清風天下師。
此心妙與此公契，莫或遑處今其誰。
民歌仁恩到天耳，天須默薦君王知。
坐令四海歸一握，陰陽變化隨設施。
行即騐矣姑且置，聊引花前金屈巵。
送擇老赴桂州龍華會
作者：鄒浩
朝代：宋

罪大投身瘴癘鄉，親年老矣重難忘。
龍華會上俱賢聖，爲爇精誠一炷香。
送散老歸龍井
作者：鄒浩
朝代：宋

長安冥冥砂礫飛，道人趼足來何爲。
師恩浹髓未云報，誓求卿相成其碑。
卿相盈朝成者誰，尚書妙墨侍郎詞。
二公奔走天下士，士獲一面猶幾希。
道人願力豈不滿，文字乃今兼得之。
龍井神龍應護持，杖頭星斗東南垂。
過門别我自色喜，我愧儒冠多背師。
送文仲省親
作者：鄒浩
朝代：宋

曾參愛孝通神明，樂正子春遊其門。
下堂傷足不忍出，流光至今覃後昆。
阿文全似李令伯，更相爲命母與孫。
母年可懼髪委雪，諸父駢頭埋九原。
淮山之陽歸未得，飲啜無以供晨昏。
脫身來寄豈獲己，方寸搖搖旌旆翻。
飛雲入望且還岫，况乃凱風吹棘薪。
白水真人挽不住，却垂故槖馳京塵。
皇天后土識君意，如君勿憂長賤貧。
送曹巨源之南都
作者：鄒浩
朝代：宋

高堂且置琴中操，駿馬初馳陌上塵。
無限清風與明月，一時分付屬閒人。
送曾仲敷赴慶州司戶
作者：鄒浩
朝代：宋

棲遲潁水無三年，四見長途事鞍馬。
問君胡爲樂驅馳，告我吾非苟然者。
向來庭闈故當爾，今乃從知古塞下。
男兒出腹在四方，齪齪南窗吾未暇。
隻手扛鼎非吾力，百步穿楊非吾射。
眇然軀幹僅數尺，智略豈分子房亞。
詩書禮樂工作謀，元帥軒軒更儒雅。
相知不與今人同，往遊其藩躍如也。
君言慷慨得我驚，我有私憂爲君寫。
巍巍法座天中央，萬物生成得陶冶。
邊塵吹風不見人，麟鳳猶阻遊郊野。
煩将此意問元帥，何當鐡甲懸高架。
君家一唯如雷霆，震動乾坤失聾啞。
願回廬阜異時心，白刃前頭薦瀟灑。
家風欻從千古還，上策酬恩真土苴。
口終拂袖兩無言，因送飛鴻不知夜。
送望之移帥荆南
作者：鄒浩
朝代：宋

荆湖地與蠻獠通，江陵開府節制雄。
勁兵十萬擁羆虎，鼓角聲動波濤風。
列城如子滿棋面，一一元帥呼吸中。
陛下鈎簾撫天宇，妙選百辟今屬公。
楚峰峻拔江漢廣，晴光带影落渚宮。
懸知黄馘日飽飯，酣歌鼓腹均兒童。
裕陵松柏老霜露，鍾山杖屨埋蒿蓬。
自從知已失君相，隼旟熊軾西復東。
赭袍可想不可見，十年一夢朝來空。
荆湖雖重豈留處，朝廷百度皆元豐。
送李光道承事罷高郵酒官
作者：鄒浩
朝代：宋

豫章拂青冥，密蔭覆百畝。
初由拱把微，封植歲月久。
大廈捜棟梁，匠者終見偶。
甘井如車輪，千尋徹坤厚。
畚鍤非一朝，致力自培塿。
河流涸生塵，源源獨清瀏。
李子素綺紈，操約世莫誘。
字畫尤勁奇，往往過虞柳。
當其求帖時，彷彿昔人嘔。
吾惟蜩翼知，豈暇卹衆口。
願言舉斯心，夙昔仁義藪。
甘井與豫章，勿使擅所有。
送李子威致仕還鄉
作者：鄒浩
朝代：宋

人間勳業如作詩，先生能詩端自知。
人間得喪如奕棋，先生能棋復何疑。
此身未免人間世，南北東西聊爾耳。
波濤風際湧丘山，不害江河爲止水。
今年青春草木青，只有白髪日日新。
先生一笑謝簪紱，歸作三吳高尚人。
三吳寒暄幾來去，童時閭井今猶故。
閭門親舊半成空，往往子孫無託處。
先生第宅瀕清流，負郭歲有千鍾收。
揮金買酒醉花月，一局一篇方外遊。
諸郎森森美且修，名聲相繼徹冕旒。
斑衣夙夕奉顔色，借問達官誰與儔。
他年再拜鄉人後，猶能敬爲先生壽。
送李師聃祖道長官赴衡州耒陽令
作者：鄒浩
朝代：宋

視國如視家，愛民如爱子。
秉心金石堅，古人概如此。
今人亦古人，但患物轉徙。
遑遑聲利間，自不明本已。
安能使元元，一以父母比。
問其所居位，廣分國百里。
問其所食祿，盡出民骨髓。
奈何莫之思，顛倒以爲是。
祖道於今古，問學妙窮理。
內重外物輕，識者久歎美。
宰制得耒陽，何啻牛刀委。
導達聖主恩，千仞决谿水。
雨暘隨指呼，絲穀飫鄰鄙。
明神實聽之，日夜介福祉。
君雖不求通，軒冕自難已。
工部有英靈，吾知爲君喜。
送李拱之秀才還唐州
作者：鄒浩
朝代：宋

真淡先生早杜門，三香亭上自乾坤。
人間巧舌猶蠭起，子獨摳衣識道尊。
幾日凱風吹戶牖，只今歸路指丘園。
將分索我微言贈，欲贈微言無可言。
送李方幾仲司戶
作者：鄒浩
朝代：宋

我遷漢陽居，君爲建陽掾。
江山幾千里，何當重會面。
身世波上萍，歲月弦上箭。
自古以嘆嗟，不古乃獨見。
爲仁豈由人，弘道道該徧。
萬生無終窮，同我一方便。
壑源春焙香，黄鸝静中囀。
簡書有光陰，歸坐亦可燕。
此事入高明，了了爲君見。
舟車暫西東，勿受離情轉。
送杜君童學士赴闕
作者：鄒浩
朝代：宋

西風獵獵鳴旌旗，南陽學士趨丹墀。
南陽父老挽不住，家聲復如東漢時。
堂堂材具中梁棟，鬢邊寒暑驚駒馳。
垂衣繼照掲日月，只應一見舒堯眉。
鸞臺鳳閣有新路，着鞭寧許駑駘知。
委身報國一心耳，嶷如嵩岱誰能移。
他時廷尉妙生死，還将此道供論思。
凌雲大廈肅天宇，千秋萬歲無傾欹。
焦頭爛額豈足尚，長堤蟻穴今圖之。
回看蹇淺丈夫子，攫金清旦方沉迷。
矢來無鄉亦可卹，付與公議分高卑。
前人得失焕清簡，納公胸次無孑遺。
願言朝退坐華省，更以反己爲元龜。
儒冠往往喙三尺，勿令白玉生瑕疵。
送杜堪才以江漢故人少爲韻·其一
作者：鄒浩
朝代：宋

與君本南北，作吏同一邦。
詩書雅相好，旨酒空盈缸。
歲晏賦歸去，冉冉車輪雙。
我亦非匏瓜，兹焉念松江。
送杜堪才以江漢故人少爲韻·其三
作者：鄒浩
朝代：宋

秋來幾何時，送遠驚已屢。
山川澹無情，蒼莽亦非故。
分與人跡疏，韋編對香霧。
只應知此心，西陂有鷗鷺。
送杜堪才以江漢故人少爲韻·其二
作者：鄒浩
朝代：宋

杜陵世多人，風流自唐漢。
振衣入朝廷，玉立争璀璨。
若人獨何爲，轅下尚羈絆。
舌在且加餐，慎勿發長歎。
送杜堪才以江漢故人少爲韻·其五
作者：鄒浩
朝代：宋

漢水方涸流，梁園正秋杪。
駕言托朝昏，陳事有臺沼。
他年李杜來，慷慨識者少。
安得從君遊，一笑今古了。
送杜堪才以江漢故人少爲韻·其四
作者：鄒浩
朝代：宋

青衫勿自少，委質皆王臣。
貴賤物外耳，直道惟其人。
下惠信先覺，到今如北辰。
居閒儻未能，君志終當伸。
送杜謷居方城
作者：鄒浩
朝代：宋

迺翁鬢髪已秋霜，藥裹仍聞滿北堂。
貧欲釡魚勤子職，分甘足蠒寄他鄉。
山前黄石空猿鶴，溪上青編屹棟梁。
想見使親忘我後，借書尋舊日徜徉。
送榮子邕宰新鄭
作者：鄒浩
朝代：宋

子淵陋巷居，子真巖下耕。
窮約一如此，不妨道自行。
矧君有民社，南面恩光榮。
問學□經濟，豈不慰高情。
爾來幾薫風，許洛猶聲名。
還将模範心，農桑厚羣生。
行矣輿人歌，國僑相弟兄。
送樓謙中赴江州德化主簿
作者：鄒浩
朝代：宋

憶昨隨侍遊鄞川，窮探欲上蒼崖顛。
崢嶸古寺忽邂逅，眸子顧我驚瞭然。
子時苫塊慘無意，揮麈豈暇論幽玄。
星離雨散已五載，誰謂此地方周旋。
胸中突兀富經史，欬唾落紙珠璣圓。
明明君王正側席，何事版籍從拘攣。
匡廬勝槩半境內，足以寄傲追前賢。
穿雲潄澗徧所歷，妙句流落人間傳。
却來隱几北窗下，博山深炷沉香煙。
細觀身世究竟處，何者當好何當捐。
紛紛萬事付一笑，聊復爾耳姑隨緣。
吁嗟二輪挽莫住，願子於此同勉旃。
送澤長老往南方
作者：鄒浩
朝代：宋

枝頭挑着祖師禪，走徧三千與大千。
又被草鞋勾引去，善財遊處弄雲烟。
送王幼安赴舉
作者：鄒浩
朝代：宋

幾年幽徑委榛蕪，此去寒生孰子如。
筆下奔騰三峽水，胸中突兀五車書。
豈惟麗賦欺弘正，會使清時識仲舒。
富貴由來皆骨相，門閭高處莫趦趄。
送王憲赴闕
作者：鄒浩
朝代：宋

鳳詔傳天北，輶軒指建章。
既能思賈誼，何患老馮唐。
况是高門慶，從來美譽彰。
靈臺懸寶鏡，峻節凛秋霜。
庖刃誠難敵，黄陂豈易量。
承家但清白，報國頗施張。
属部分氂犬，終朝事錦囊。
收功殊俗士，知已恃明王。
此去堪前賀，胡爲獨倍傷。
昔霑淮水潤，今借德星光。
折柳故多恨，銜環空不忘。
他年重望履，應已步巖廊。
送王裘仲侍親赴闕
作者：鄒浩
朝代：宋

置榻初相得，膏車忽起行。
秋風無限事，麥酒不勝情。
原憲何曾病，丘明竟有聲。
從容湖上語，他日看功成。
送田承君隱大留山
作者：鄒浩
朝代：宋

田郎風節薄清旻，耻踏冥冥車馬塵。
遠業不應忘魏闕，高人聊喜得東鄰。
鹿門隱去曾携子，綿上歸來亦侍親。
早晚雲飛雨天下，勒移何愧北山神。
送監作院潘供備·其一
作者：鄒浩
朝代：宋

盟府功臣奕世孫，低回筦庫尚隨羣。
干戈分職名雖武，詩酒忘懷格自文。
傾盖二年嗟往事，贏糧一日指行雲。
江梅欺雪南枝發，如綍新除定此聞。
送監作院潘供備·其二
作者：鄒浩
朝代：宋

飄飄雅致孰如君，旋闢西軒置酒樽。
振木豈惟聞白雪，斷纓仍許醉黄昏。
長亭風順已言别，小圃春迴空自繁。
惆悵潛齋不知處，何年携手却重論。
送石師稷還新昌
作者：鄒浩
朝代：宋

官失常丁民破産，僅有流波入春眼。
行人不管居人愁，但喜船頭解初綰。
汀洲夢破白鷗前，歸意崢嶸淨如剗。
挽君君竟逐風東，瞑立西樓思何限。
念君心似嶺雲高，卷雨收雷依𡾰嵼。
弟兄元愷正功名，獨自巢由謝青簡。
君今杖屨煙雲中，我憶當年寄蕭散。
情深人合脗天倫，相與宮商真律管。
可憐燕越阻尋盟，夜壑不留空舊舘。
只應石佛儼巍巍，爲我旃檀薦誠欵。
送章顯父推官改官
作者：鄒浩
朝代：宋

高堂夫人九十餘，一子晚方趨仕途。
前年封邑非子致，更待子榮新命書。
子紆墨綬來漢東，百里氣和年屢豐。
聲名籍籍動羣耳，還似當時詩賦中。
諸公欲默安得已，争遡日邊飛薦紙。
拔身左選歸尚書，攄發平生從此始。
攄發平生從此始，未足爲子增欣喜，所喜榮親有期矣。
郡邑疏恩壽齯齒，斑衣兒啼奉甘旨。
送米·其一
作者：鄒浩
朝代：宋

甑中如見欲生塵，不待人言廪自傾。
雖阻負歸同子路，且知書帖異貞卿。
鄰僧市井應無迹，野雀階除亦有情。
却想萬鍾安享者，孰云天地極均平。
送米·其三
作者：鄒浩
朝代：宋

數畝非無負郭田，川途修阻故蕭然。
得君遠勝子輿友，使我非無漂母憐。
未擬更求佳傳報，且先分當酒家錢。
親朋只願長相見，歸飽豐穰不計年。
送米·其二
作者：鄒浩
朝代：宋

鼓腹從今得果然，不須稱美道州前。
一簞頗異山雌意，滿鉢還同香積天。
糝作藜羮誇舉挾，剖爲釣餌戲沉淵。
只疑好事傳將去，飯顆興嘲有謫仙。
送羅正之爲兩浙提刑
作者：鄒浩
朝代：宋

滄溟可枯山可移，公心獨與天地期。
田間經術入州縣，所至父老均兒嬉。
明明日月照肝膽，謂言吾民方阻饑。
回車爲我作豐歲，要令國體無瘡痍。
買臣郡去不持節，季真逸請非康時。
幾年夢想在松檟，再拜一觴今得之。
鄉人擁路識忠孝，雅慰平生良可知。
恩光到此何以報，行矣二浙如王畿。
送胡適道秀才東歸
作者：鄒浩
朝代：宋

十年星散忽相逢，寂寞蕪城古頖宮。
一炷澄泥窺祖要，三巵浮蟻對春叢。
牢芻豈解留天驥，雲路還聞逐塞鴻。
蓮社故人如見問，爲言涉世百無功。
送薛唐卿赴省試
作者：鄒浩
朝代：宋

河東文物久塵埃，之子亭亭鬰有材。
已見中天鳴鸑鷟，不應環堵更蒿萊。
綠衣春色知誰共，青簡風流自此開。
傾耳西州人快意，玉階曾上直言來。
送表兄華元翰赴四會尉
作者：鄒浩
朝代：宋

頤山潁水天西東，四載相望二千里。
我守枯株未得還，君逐飛蓬忽然至。
坐令桑梓落眼中，頓覺精神到塵外。
昔人逃空喜足音，况乃謦欬逢昆弟。
此會由來天予之，幾日冷風清暑氣。
君才榮華早馳名，荆國先生曾改視。
殿前射策失龍頭，仕處波濤起平地。
胸中萬慮不一施，却作明時嶺南尉。
太夫人年七十三，諸子半掩黄壚逝。
蘭陔養志獨賴君，路遠何由復迎侍。
當思有以慰其心，莫把光陰較榮悴。
本朝丞相豈不盛，尚輩流人已三歲。
君今補考裁秋冬，託身民上與之異。
蕭條官府似僧居，春入梅花更堪醉。
要須相與無町畦，卷舌爲喑真得計。
我家宅相世所知，矯首南雲從此俟。
送裴仲孺攝汝陰尉
作者：鄒浩
朝代：宋

我讀醉翁思潁詩，恨不六翮西南飛。
頖宮朅來濱潁水，潁水雖同非潁尾。
羨君匹馬秋風前，吏隱去作南昌仙。
霜威凛凛肅普天，環湖瀟灑皆當年。
時豐鐃鼓如寒蟬，想見絲緍上釣船。
太白還光醉翁死，鄰家仍無隱君子。
山高水深誰與知，只恐未樂君先悲。
朱方豪士森戈矛，青雲蹭蹬猶督郵，不如黄雞白酒相與醉即休。
送裴仲孺爲太和尉
作者：鄒浩
朝代：宋

波濤幾千里，洶洶東南注。
故人帆北風，絕意蛟龍怒。
孤州何處城，幾盡長江路。
鴻鴈方來飛，霜雪且凝沍。
夜旦耳目中，動與客心忤。
况乃青雲姿，四十困不遇。
有室常罄懸，未免折腰去。
命也天造之，智力豈其預。
端能一判然，楚越猶跬步。
崖邊晚分携，君顔湛如故。
送詩卷還參寥
作者：鄒浩
朝代：宋

盈軸新詩字字清，彌天元不愧聲名。
茂陵消渇無醫處，賴有醍醐得細傾。
送谷隱呈同行諸公
作者：鄒浩
朝代：宋

窈窕峰巒藏寶刹，峥嶸樓閣倚晴天。
我來不問東西寺，徑就僧堂借榻眠。
送郭舜俞再任潁昌
作者：鄒浩
朝代：宋

穀雨冥冥春盡頭，故人重解去時舟。
西湖好在一百頃，爲我傳聲到白鷗。
送鄭州吳綬通直北歸
作者：鄒浩
朝代：宋

霜雪下群木，江山拱高城。
曠然爽氣中，幅巾日将迎。
精神在文史，朋舊皆公卿。
乃於功最時，冰泮人間情。
不待髭髪改，乾坤付柴荆。
虚□本無繫，風御聊爾行。
此邦鬰多賢，向來集聪明。
德翁可君心，歸歟助長生。
送鄭祭酒得宮觀還鄉
作者：鄒浩
朝代：宋

閩中男子多儒衣，龍驤虎視惟四夔。
門前蓬藋老風雨，籍籍聲名天下馳。
爾來半作古人去，亦或霜鬢甘伏雌。
獨隨日月上星斗，即今先生侍丹墀。
先生胸次真武庫，無所不有世莫窺。
早年剖符勤撫字，晚年賜環妙論思。
朝廷遠覽得治本，務先長育英豪姿。
凌雲大廈豈一木，要在鉅細皆其宜。
先生彬彬掲模楷，仰膺帝可端爲師。
鸞飛鳯舉徧臺閣，辟雍祭酒終不移。
下帷莊坐對沉燎，諸生自耻専浮詞。
斯文與天共澄霽，肅駕聖域無多岐。
他時合抱挽梁棟，論功較德誰高卑。
先生胡不長風憲，豺狼在念略狐狸。
坐令飲恨深發喜，簪纓無復藏奸欺。
先生胡不同翰墨，形容堯仁曉天涯。
魯官典誥從此復，大哉王言非寄私。
先生胡不秉樞極，以道揆事如蓍龜。
河防民役有定論，簡拔賢俊去嫌疑。
吏員一一底乃績，二虜拜手受指撝。
東西南北幾萬里，匹夫匹婦違寒饑。
人言太平亦無象，但見父老同兒嬉。
胡爲五湖入清夢，忽焉幽興落武夷。
千鈞一發誰挽得，徑約赤松歌紫芝。
長安車馬競回首，頗似巨源辭位時。
通德高門想如昨，溪風旦暮猶有期。
冷然杖屨遠俗物，此心惟許江鷗知。
巍巍北辰拱天子，還淳直欲躋皇羲。
人才未登常側席，鶴書毎毎空山茨。
金甌况復舊名氏，只恐先生難自怡。
送長卿·其一
作者：鄒浩
朝代：宋

有口如鉗方鮮語，無心似水始能思。
盃中一片閒天地，占得新陽君與知。
送長卿·其二
作者：鄒浩
朝代：宋

陽朔千山與萬山，生綃圖寫北人看。
君今欵段穿雲去，莫厭崎嶇行路難。
送陳公晦
作者：鄒浩
朝代：宋

寂不聞鳳鳴，雙耳聾已久。
聿來丹山子，一旦驚戶牖。
舊聽歘我還，喜氣薄牛斗。
簫韶方九成，飛勿衆禽後。
送陳志仁赴河州司理
作者：鄒浩
朝代：宋

佳人宰木懸秋月，穉子霏霏灑清血。
枯風冷雨暗長天，借使端居亦心折。
問君夙駕今何之，萬里關河西復西。
西州平昔但聞語，不意黄塵隨綠衣。
将軍雅歌飛玉觴，健兒如鼠馬如羊。
桁楊生耳卧庭廡，日冀賓僚來畯良。
雪霜肅殺百草死，孤峰嫋嫋砂磧光。
城頭笳鼓咽初曉，夢破衾禂皆異鄉。
情鍾矧復是君輩，只應矛矟攅中腸。
只應矛矟攅中腸，當思大人在高堂。
送香潛亨
作者：鄒浩
朝代：宋

炙背軒楹日轉時，博山爐頂駐遊絲。
先生妙與此心契，憑仗清香一解頤。
送黄元明赴梁縣尉
作者：鄒浩
朝代：宋

豫章控江南，山高水沄沄。
鍾此千里秀，君家賢弟昆。
文采映諸父，鸞鳳争騰騫。
伯氏晚相遇，許我遊其藩。
聪明置不用，道術臻忘言。
妥然稠人中，容貌白玉温。
求之古君子，端若李仲元。
一尉聊爾耳，誰識君所存。
霜風慘黄葉，雪雨埋朝暾。
柴車竟行哉，我心憂聾昏。
遊湘西道林寺用沈傳師韻
作者：鄒浩
朝代：宋

賜還殊無功可論，放逐復向山前奔。
道人眸子炯如故，邀我累日遊祗園。
御書新閤插霄漢，祝融嚴拱世所尊。
恍然身世脫塵垢，矯若鴻鵠辭籠樊。
是時秋老雨脚斷，晴光萬里凌朝昏。
北辰直下望天闕，紛紛郁郁卿雲屯。
綵衣蘭膳奉顔色，想見協氣還閨門。
鴈飛不到竟何許，日冀□□除瘢痕。
四年之中兩到此，易搖難立憐孤根。
方寸倐忽叢百感，湘源白鶴空盈樽。
道人顧我亦無語，但指幡從風際翻。
由來否泰反其類，况逢主聖同羲軒。
而今而後戒覆轍，長記崇寧初紀元。
過中都王彦章廟
作者：鄒浩
朝代：宋

一時多難見忠臣，力擁貔貅扞此城。
豈爲聖人曾作宰，由來壮志在留名。
鐡鎗埋没今何處，廟食追崇事若生。
功業已經華衮贈，只應長伴斗魁明。
過仙翁山
作者：鄒浩
朝代：宋

羣山環拱一山青，曾駐仙翁竟得名。
前日授書非我事，旄頭不耀正休兵。
過張雲卿所居
作者：鄒浩
朝代：宋

發石誅茅古道邊，儒家清占静中天。
數番雨水添塘水，滿目紅蓮間白蓮。
望處蒼龍蟠遠嶽，坐來朱鷺舞祥烟。
我心本在風塵表，偶此相羊更豁然。
過洞庭風作
作者：鄒浩
朝代：宋

洞庭波面忽如雷，萬斛樓船舞一桮。
爲報馮夷莫相嚇，儘曾經着暴風來。
過雉山·其一
作者：鄒浩
朝代：宋

客睡當年託雉山，杜鵑聲切枕難安。
今朝歸向山頭過，不見杜鵑空夢殘。
過雉山·其二
作者：鄒浩
朝代：宋

苾蒭曾向定中觀，謂我南遷使可還。
過了三年方語驗，聊將一笑謝禪關。
道人徐清自南來彦和瑩中才叔並令寄聲
作者：鄒浩
朝代：宋

吉語傳來喜可知，豈無神物共扶持。
但憐四載遭三黜，偶與三公作四夔。
海上颶風應驟息，嶺邊炎瘴亦潛衰。
相從會有還歸日，却向江鄉話此時。
道傍婦
作者：鄒浩
朝代：宋

長插雙釵低繫裙，手持青繖步如雲。
忽然退傍芭蕉立，元是前頭逢伯君。
道正移爇𦰡來
作者：鄒浩
朝代：宋

仙家春色不曾空，亦有𧄒𦰡占暖風。
丹桂葉舒推重碧，蟠桃花發避深紅。
儘教带土培軒外，行欲移根過浙中。
最好高堂歸獻壽，年年光映棣花叢。
道鄉歌
作者：鄒浩
朝代：宋

要識道鄉去處，只在微塵裏許。
不立四至封疆，不問二儀寒暑。
日月常放光明，鳥獸率同歌舞。
其俗無舉無非，其民無喜無怒。
别是一種乾坤，全異九州風土。
師曠傾耳莫聞，離婁拭目莫睹。
誰知有箇冥蒙，踏着從來門戶。
入也不動脚跟，居也不記年所。
行住坐卧虚徐，色聲香味愚魯。
偶然成矩成規，未嘗爲鼠爲虎。
任他卜度縱横，迥脫機關取與。
人間天上無明，可謂自今自古。
道鄉贊二首·其一
作者：鄒浩
朝代：宋

青草黄茅夢破，東阡西陌年豐。
長與老農撃壌，不知身世窮通。
道鄉贊二首·其二
作者：鄒浩
朝代：宋

昔時吏部侍郎，今日道鄉居士。
畢竟這箇是誰，一任更安名字。
遣感
作者：鄒浩
朝代：宋

我命還須我自推，細微休更問蓍龜。
枯莖朽骨猶能兆，豈有靈臺不了知。
遺酒
作者：鄒浩
朝代：宋

載酒來過亦可憐，持盃先已口流涎。
香浮八桂風光勝，波動兼金月影圓。
共醉有時依竹臥，獨醒無復愧漁船。
此中天地尤安穩，莫向塵埃盛處傳。
郊行呈彦祖
作者：鄒浩
朝代：宋

遲日初乾雪徑沙，等閒聯騎過田家。
長官標格風塵外，衰草坡前報晚衙。
鄰家集射
作者：鄒浩
朝代：宋

墻東金鼓不停聲，知是将軍奕世孫。
莫浪鳴弓向飛鴈，一年一度到中原。
酬黄秀才見寄
作者：鄒浩
朝代：宋

自期謀道不謀身，不逐輕狂戲此春。
讀史窮經求在我，攀龍附鳳彼何人。
一言逢主未如志，百結成衣肯歎貧。
早晚病除堪屬思，新詩莫厭起予頻。
醉者
作者：鄒浩
朝代：宋

至化無私被遠方，漁樵誰不似顛狂。
得錢沽酒争酬酢，執手高歌入醉鄉。
醉飲
作者：鄒浩
朝代：宋

我生不嗜酒，斷來仍十年。
前年竄嶺表，去年斥湖邊。
欲以禦瘴濕，乃復酒至前。
一杯復一杯，朝暮常醺然。
因之醉鄉遊，别是一山川。
日月不相促，萬物同暄妍。
眼界絕塵汙，耳根遺俗譞。
心平氣自和，妙與天地全。
歠糟而餔醨，信以昔人賢。
琴外陶靖節，詩中李謫仙。
聲利挽不回，昏昏長醉眠。
有師誰得之，我奉以周旋。
重午王文輔送米食張雲卿送新酒來因成絕句
作者：鄒浩
朝代：宋

水糰糉子恰登門，白酒持來更滿樽。
節物人情總堪醉，况歸田里已承恩。
銅池
作者：鄒浩
朝代：宋

勻疊灘頭碎石，滿添江面清流。
聊向箇中兒戲，不知何處塵浮。
鍳華亭
作者：鄒浩
朝代：宋

羣芳移自嶺南州，要使兒童慎厥修。
看取逐時花爛熳，即知當日罪拘留。
黄茅瘴裏誠難脱，紫極光中偶見收。
汝輩但將吾作鍳，勿愁忠孝不優游。
開窗
作者：鄒浩
朝代：宋

雨師風伯倐回車，今日春工得自如。
窗牖洞開除障礙，盡教風景到吾廬。
閒步
作者：鄒浩
朝代：宋

不出柴門半月强，偶隨鷗鷺到池塘。
荷花蓮葉薫風裏，一似去年無限香。
閒步
作者：鄒浩
朝代：宋

冬來風雨併，今日偶晴明。
况是親朋集，聊將笑語行。
青雲隨步武，朱鷺入逢迎。
無限欣然思，都隨指顧生。
閒軒
作者：鄒浩
朝代：宋

結構俯危城，公餘杖履輕。
事隨塵自遠，心與水長清。
隱几魚方樂，開窗雨乍晴。
憧憧渡頭客，誰會此時情。
閭丘大夫挽詞·其一
作者：鄒浩
朝代：宋

鴛鸞紛集日，松檜掩新塋。
持節空諸路，分符謾列城。
閩山餘舊峻，淮水漾前清。
地下雖難作，功名凜似生。
閭丘大夫挽詞·其二
作者：鄒浩
朝代：宋

營邱何處是，不復問歸期。
世事三吳冷，風霜八月悲。
生平雖爵禄，身後只書詩。
恩報嗟無及，初心折涕洟。
閻求仁太博挽詞·其一
作者：鄒浩
朝代：宋

東國論交處，于今馬鬛歸。
江山愁欲變，冠劍歘成非。
事業知誰睹，聲名只自飛。
蒼蒼不容問，落日掩晴暉。
閻求仁太博挽詞·其二
作者：鄒浩
朝代：宋

踵門寒日後，留語竟黄昏。
能得幾日别，遽爲千古魂。
根塵元自了，生死更何言。
獨有人間淚，隨風落九原。
關氏四照亭
作者：鄒浩
朝代：宋

孤亭縹緲枕烟霞，面面江山不用賒。
何日乘風指星紀，與君携手逐飛鴉。
阻雨呈由正·其一
作者：鄒浩
朝代：宋

秋風吹雨入疏櫺，永夜漫漫雙眼明。
借問泥塗困行李，何如南畝念西成。
阻雨呈由正·其二
作者：鄒浩
朝代：宋

煉石曾聞補就天，如何滛雨尚綿綿。
只應知我班荆意，欲使從容夫子前。
除名
作者：鄒浩
朝代：宋

前年除名竄新州，今年除名竄昭州。
我名無實浪自得，坐此人間多怨讐。
恩深天地貸斧鉞，除之又除名不留。
雖然未即聽逐便，已覺此身民是儔。
裂冠毁冕散車馬，幅巾杖屨西南陬。
行者爭道舍爭席，所向爾汝紛應酬。
洞山有語久弗契，忽然一笑知來由。
我追我隨非我患，那用避如韓伯休。
陳滿堂
作者：鄒浩
朝代：宋

滿堂當日亦飛昇，金筍無根不復生。
惟有明皇留輦處，至今雲霧半山横。
陳瑩中畫像贊·其一
作者：鄒浩
朝代：宋

鳳閣鸞臺何許，天涯地角周遊。
此老老而益壯，超然一段風流。
陳瑩中畫像贊·其二
作者：鄒浩
朝代：宋

了了了時非了，非非非處何非。
要識此翁端的，試看筆下形儀。
陶丘
作者：鄒浩
朝代：宋

山河融結皆奇状，此丘之形誰與剏。
一成爲敦再爲陶，二帝昌時已詢訪。
至今禹貢名字存，氣勢仍容菏澤傍。
普天率土此其中，雜遝舟車來四向。
分茅開國南面尊，屢致千金謝齊相。
爾來日月幾春冬，興廢相尋人物上。
紛紛萬事已塵埃，此丘迤邐初無恙。
平生苦死嗜登臨，准擬携笻事疏放。
冷雲寒日滿荆榛，蕞爾令人重悽愴。
會須東走泰山顛，縱目乾坤更何障。
陽朔路
作者：鄒浩
朝代：宋

雲裏峰巒千萬重，中間一路與天通。
新陽已約爲前導，回我車輪朝帝宮。
集經文爲要訣
作者：鄒浩
朝代：宋

黄童妙音難可聞，若得三宮存玄丹。
中有童子冥上玄，回紫抱黄入丹田。
閉塞三關握固停，三氣右回九道明。
恍惚之間至清靈，散化五形變萬神。
千千百百自相連，共入太室璇璣門。
三老同坐各有朋，高拱無爲魂魄安。
玉笢金籥常完堅，內守堅固真之真。
真人既至使六丁，內挾列月列宿陳。
物物不干泰而平，百二十年猶可還。
使人長生昇九天，上清紫霞虚皇前。
雙璧歌寄馬叔寶
作者：鄒浩
朝代：宋

君不見朱公託身天地中，四方萬貨常憧憧。
其間雙璧最奇寶，分明日月生西東。
問公酬價初幾所，一者千金一半此。
精神肉好非不同，側視裁差厚薄耳。
公心夙悟誰得窺，但無故槖無留貲。
交貧族遠富衣食，高義日與清風馳。
梁人有獄久不决，君臣相顧空嚬眉。
公來答問只一語，群疑亟判如蓍龜。
須知成效異霄壌，頗恨儒冠多失之。
多失之，胡弗思，他年薄俗待爾移，奈何璧價先自虧。
雨中
作者：鄒浩
朝代：宋

五月沉陰久不開，冷風吹雨滿天街。
老農且莫愁蠶麥，丞相祈晴已宿齋。
雪中呈秀老原道
作者：鄒浩
朝代：宋

引舟西上正隆冬，千里隋堤雪翳空。
恰似常年三月尾，柳花凌亂逐東風。
雪中對竹
作者：鄒浩
朝代：宋

飛雪一何情，拜我南軒竹。
駢頭控於地，默默隃信宿。
寒花本輕揚，叢集乃折軸。
况此梢雲姿，蕭然異凡木。
飄風亦狂生，端來助陵蹴。
似欲揉直柯，繞指惟所欲。
焉知天與剛，初不愧幽獨。
罄折雖爾爲，且異望塵辱。
晨光破沈陰，春色盈兩目。
風雪安在哉，竹猶故時玉。
雪中懷述之
作者：鄒浩
朝代：宋

不爲梁園賦，因辭潁水濱。
誰知遇風雪，孤坐耿陽春。
問路無來轍，携笻匪舊鄰。
從君一樽酒，猶喜有詩人。
雪中簡次蕭求團茶
作者：鄒浩
朝代：宋

竹上松間敲玉花，最宜石鼎薦靈芽。
蓬門不識蒼龍璧，借問風流宰相家。
霞老於雲會堂後開小軒爲以覽勝名之因示短句
作者：鄒浩
朝代：宋

瀟湘之勝渺無窮，盡入西軒一覽中。
須信高山巧方便，爲人别自有家風。
靖節堂分題得重字
作者：鄒浩
朝代：宋

儒衣隘綿區，冰炭非一種。
邂逅心事同，清標揖孤聳。
駕言仁義涂，相與戒前從。
廓廓膺肺間，何由納天寵。
春風入高堂，文字競拳勇。
妙句窺杜陵，微語傾叔重。
翹然真四夔，吾道有扶擁。
遂令斥鷃姿，端爲鐘鼓悚。
從今日喧妍，勝處宜接踵。
獨恨韓城君，伶俜泣新壟。
静閲堂
作者：鄒浩
朝代：宋

左轄諸郎朝散君，頃年於此岸綸巾。
誰知還是風炎日，我亦來爲堂上人。
菡蓞波澄端自倚，桄榔煙静幾番新。
静中閲盡榮枯事，獨愛龍山萬古春。
韓園
作者：鄒浩
朝代：宋

春風挽我出，邂逅陪友生。
濱湖足勝事，繫馬聊班荆。
疏柳傲清淺，孤芳媚晴明。
禽哢雜魚躍，日轉無人行。
此間已深趣，繼踵仍高情。
犀局自勝負，玉軫誰虧成。
盈樽不在飲，會意時一傾。
豈減七賢游，亦云四者并。
如何渺茫外，忽起絲竹聲。
未暇從爾爲，目斷陘山横。
順陽東山下小池
作者：鄒浩
朝代：宋

行盡江山知幾重，山前池沼尚殘紅。
塵埃滿眼欣相見，駐馬垂楊夾岸風。
題仁老所畫枕屏·其一
作者：鄒浩
朝代：宋

昔侍先君官四明，往來皆向此中行。
昊天欲報嗟何及，空對小屏無限情。
題仁老所畫枕屏·其三
作者：鄒浩
朝代：宋

古堰横空舟楫回，曹娥江上候潮來。
全家彌月寒光裏，日日鮮鱗醉潑醅。
題仁老所畫枕屏·其二
作者：鄒浩
朝代：宋

萬頃紅蕖照落暉，五雲門外賀家池。
别來無復當時興，二十四年空自知。
題仁老所畫枕屏·其五
作者：鄒浩
朝代：宋

身在九疑麓，門當二水流。
誰知剡中勝，朝夕助嬉遊。
題仁老所畫枕屏·其四
作者：鄒浩
朝代：宋

天華寺前維小舟，僧窗軒豁留清眸。
平湖秋霽浄如鏡，時復輕輕飛白鷗。
題仙居閣
作者：鄒浩
朝代：宋

心鏡圓明照不窮，晉公元自寶青銅。
真人外景雖能睹，争識希夷造化功。
題慈德寺頤堂爲長老宗顥作
作者：鄒浩
朝代：宋

龍隱巖前忽轉頭，翛然瓶錫此淹留。
十方法界元無限，一片心田自有秋。
草木曲躬歸白足，江山依位拱青眸。
我來不問西來意，獨喜茶香啜滿甌。
題成立道飛香閣
作者：鄒浩
朝代：宋

碧池千畝紅蓮花，勅書樓下醇儒家。
躋民仁壽逢主聖，欣與萬邦無歎嗟。
六經變化天地闊，何處不可爲生涯。
只今耆域在庭戶，信手掇取皆靈芽。
氣運回環助調爕，各正性命逾塵沙。
是渠病愈我亦愈，紅蓮影裏薫風斜。
陰功乘香飛北極，上帝首肯羣仙誇。
贈之丹桂一千尺，攀條直上凌蒼霞。
題義明定慧庵
作者：鄒浩
朝代：宋

結草依山名定慧，於此冥心第一義。
罏香深炷席簾垂，老僧不見庵外事。
題蒋彦回緋桃軒
作者：鄒浩
朝代：宋

何仙饑食王母桃，王母唤去瑤臺高。
懷中核乃長生種，付與東君誰適遭。
蒋侯本是神仙族，楊州騎鶴飛遊遨。
回也不愚愚故道，不肯釣海連六鼇。
變鄧家田作藍田，産玉成芝天所褒。
柳将眼覷竟何睹，花着心覓空自勞。
東風莫逆花柳外，洞然啓盡扃鐍牢。
鋪張雲霞駐遲日，暖紅牽夢春陶陶。
恍疑何仙只春是，衣繡還鄉導旗旄。
蒲萄浪兀弄明月，寧比倒着宮錦袍。
從今結就千年實，食之工力逾圭刀。
聞說揚州鶴知得，鼓翼已先鳴九臯。
題譽老無住閣
作者：鄒浩
朝代：宋

不二門開刹海中，十方世界本來同。
四威儀竟無所着，千手眼應如是通。
彌勒當年曾示現，善才於此悉參同。
而今我亦逢師處，聊擊欄杆問祖風。
題雙芝軒
作者：鄒浩
朝代：宋

難弟難兄強氏子，太學聲名聳多士。
同時流輩久公卿，猶傍短檠業文史。
今年鑒拔貢辟廱，伯仲皆升從此起。
集英春曉拱天臨，龍頭妙絕人間喜。
鸞臺鳳閣便騰騫，况乃吾鄉有前比。
向來胸中宇宙寛，包盡華夷無復委。
發爲勳業助堯仁，肯令元凱常専美。
倘如不信視雙芝，端不虚生漫黄紫。
風起有感
作者：鄒浩
朝代：宋

秋來鬰鬰但炎蒸，一夜狂飈駭四鄰。
斷送冥鴻尤得勢，留連殘暑更無因。
鏡中鬢髪雖非故，窗下燈檠漸可親。
勿似安仁兒女態，由看節物重悲辛。
食荔枝
作者：鄒浩
朝代：宋

曾向新州食荔枝，黄堂酒罷即言歸。
含香温玉還相遇，定是恩光照客衣。
飲桂州酒示柄
作者：鄒浩
朝代：宋

好酒如好人，雖久略不變。
炎凉互推移，氣味愈可見。
豈若茅柴漿，多爲衆所賤。
舉杯吾得師，足以警閒燕。
馬上·其一
作者：鄒浩
朝代：宋

策馬戴殘星，郊原破暑清。
人間千萬事，併入一時情。
馬上·其三
作者：鄒浩
朝代：宋

孤塚如山官路傍，老農指似是前王。
可憐烜赫當年計，牧笛樵歌付夕陽。
馬上·其二
作者：鄒浩
朝代：宋

晴空雲物不留形，大塊遙呈一點青。
聞說嵁巖隱君子，何當北面問黄庭。
馬叔寶寄種竹詩次其韻
作者：鄒浩
朝代：宋

窮年不揮斧，歎息無妙質。
誰知深眇中，環堵以爲室。
紛筆如萬牛，力挽未曾出。
論交餘此君，聊爲拂巾櫛。
人間方好竽，蕭蕭乃鳴瑟。
兹焉得所投，陳雷信難匹。
昨來面墻心，舉倡有風日。
莫似白樂天，殷勤在兜率。
高山
作者：鄒浩
朝代：宋

莫道高山老古錐，歘令金碧照崔嵬。
神通未必輸摩詰，眼浄方能識萬回。
捧打室中紛似雨，鼓椎堂上吼如雷。
天長地久君王壽，從此宗風亘未來。
鮮于大受蛻軒
作者：鄒浩
朝代：宋

斵輪知讀書，解牛知養生。
天下一致耳，冰泮無餘情。
向來所筌蹄，俄已蜩甲輕。
豈必吟澤畔，始爲當世清。
魯堂殆庶幾，居然黜聪明。
蠢蠢冠屨間，胸中妙難名。
鼓鑄雖有自，竟脫模範成。
詩翁既遷去，委蛻今韓城。
閉門作龍蟄，端俟風雷驚。
文史聊寄徑，與古将抗衡。
何以識此心，標牓輝前楹。
他年付卷舒，會見推善鳴。
應憐劉季陵，寂寞初無聲。
鴉鳴
作者：鄒浩
朝代：宋

老鴉聲裏度朝昏，凶吉由來我不分。
惟有淵明心莫逆，一函經罷醉醺醺。
鷾鴯
作者：鄒浩
朝代：宋

畏人常是襲人間，人不能傷自往還。
争似鸞凰在寥廓，更無塵慮杳難攀。
默坐有感
作者：鄒浩
朝代：宋

後悔寧可追，稱誤豈容數。
試觀古來人，何以爲先覺。
一日三省躬，此事在力學。
年光捷霜蹄，我心羞齷齪。
龍圖胡公挽詞·其一
作者：鄒浩
朝代：宋

華屋初成後，安車未用時。
誰知五朝舊，俄與九原期。
德映文恭顯，名參修簡垂。
淒涼獨心事，無復盡施爲。
龍圖胡公挽詞·其三
作者：鄒浩
朝代：宋

知己如公少，還鄉特地親。
分攜能幾日，聞語歘驚人。
永念恩常在，深慚報未伸。
從横淚交下，空灑朔風頻。
龍圖胡公挽詞·其二
作者：鄒浩
朝代：宋

正爾逢千載，何爲不百年。
龍圖虚舊閣，馬鬛啟新阡。
方寸留天鑒，清規入世傳。
韋平向來盛，端屬子孫賢。
龍興觀有感
作者：鄒浩
朝代：宋

自罷龍興節，人間幾歲窮。
偶觀塵榜暗，追感御爐穹。
萬事遺高躅，三清肅下風。
鈞天在何許，猶冀夢魂通。
一剪梅·一翦梅
作者：鄭剛中
朝代：宋

漢粉重番內樣妝。新染冰肌，淺淺鶯黃。廣寒宮迥阻歸期，襟袖空餘暗淡香。江路迢迢楚塞長。夢裡題詩欲寄將。覺來斜月又沈西，一點檀心，半染微霜。
一絕寄家
作者：鄭剛中
朝代：宋

驚枕夢回常半夜，倚樓魂斷是斜陽。
如何行李猶淹泊，未報蒲帆過武昌。
丁巳年七月二十一日禱雨中元水府八月六日展謝祠下皆被旨也然禱後越七日始雨神所爲耶其不然也審自神出不無愆期之尤有如不然神之饕上賜也多矣爲詩以問之
作者：鄭剛中
朝代：宋

奉祝出閶闔，禱雨祠中元。
陳祠信已薦，拱俟心亦虔。
山雲屢觸石，散去如飛烟。
慚衷迫秋陽，汗流頸徒延。
趦趄念亡状，歸馬不敢鞭。
雲臺欲旬浃，蹇兆方解懸。
皇慈喜嘉霔，報貺禮弗偏。
謂乃百神功，共相成豐年。
遣昨致祠吏，奔趨各如前。
我載謁水府，意惑口莫言。
黄屋四海心，責已湯未賢。
抑畏動黎庶，精誠格髙圓。
正恐三日雨，帝勑下九天。
神令享豐報，然乎其不然。
貪功認有者，鄙賤人所憐。
神聰冠四瀆，宜弗蹈爾愆。
益思贊元化，後效圖所先。
小臣此將命，芒刺終未捐。
丁未四月與李叔佩還錢塘道浦江井坑嶺賦此詩
作者：鄭剛中
朝代：宋

扁舟絕驚濤，芒履陟修嶺。
躋攀雖小勞，窈窕豈人境。
巨石開雙關，有道細如綆。
其中漸寬虚，闊步隨所逞。
古木垂嘉陰，一覆餘里頃。
寂寂艷山花，沈沈晦龍井。
時有飛泉落，噴薄珠玉冷。
毛骨皆清凉，反顧發深省。
麋鹿聞人聲，駭去山之頂。
春禽正對弄，决起不留影。
豈知道上翁，甚愛幽獨景。
如何蒙鄙外，一笑不相領。
負負出前山，遲疑夢初醒。
三月五日圃中
作者：鄭剛中
朝代：宋

人愁春去少花枝，我愛園林春晚時。
嘉木陰陰吐新葉，好風微度綠参差。
久雨
作者：鄭剛中
朝代：宋

漂泊初時尚念鄉，如今意定已都忘。
小窗積雨韋編潤，慢火薰籠藥裹香。
正要門前蛛結網，何妨籬上蟻成行。
山前春雨非常好，出鉢應須飽十方。
久雨
作者：鄭剛中
朝代：宋

門前苔綠路無跡，窗下書昏雲滿樓。
况是幽人本多睡，飲空小社一尊休。
久雨·其一
作者：鄭剛中
朝代：宋

山嵐變濃雲，地氣洩冬熱。
急雨春風顛，十日聲不絕。
舍中流水入，墻外古溝咽。
塊然簷下雀，狀若木雞拙。
我亦類禪定，癡坐萬慮歇。
廚兵忽相報，謂已糁藜蕨。
隨緣就一飽，再看柏香熱。
久雨·其二
作者：鄭剛中
朝代：宋

東君滋萬寶，雨點無頭數。
窮巷一居深，編茅四簷注。
風平江静流，山近雲低度。
州城杯斗小，沒骭泥藏路。
遠望池塘綠，似是春生處。
幽人本多睡，麴蘖仍相助。
陶然醉復醒，鄰雞管朝暮。
乍晴
作者：鄭剛中
朝代：宋

幾日春山雨作霖，曉風端爲破重陰。
登樓物色渾如畫，倚檻情懷未易吟。
萬里斜陽鳥飛去，四圍煙樹客愁深。
箇中定有超然法，趺坐端須仔細尋。
九六編成考左氏所載卦象以近世占法合之得一絕
作者：鄭剛中
朝代：宋

静坐義規三易古，焚香蓍布六爻靈。
反身修德前賢意，莫把窮通叩杳冥。
九日
作者：鄭剛中
朝代：宋

倦客飄零若轉蓬，一尊深念菊花叢。
馬蹄踏處黄塵起，費盡天涯落帽風。
九月二十二日侍祠明堂口占
作者：鄭剛中
朝代：宋

明廷百辟奉君王，祀事嚴稱肅建章。
天拱星辰陪日表，風回燈燭避龍光。
侍祠官拜聞鳴玉，導駕班回散寶香。
宣室受釐誰入對，爲時陳論莫荒唐。
予嗜茶而封州難得有一種如下等修仁殊苦澁而日進兩杯
作者：鄭剛中
朝代：宋

一瓢方此寄天涯，用巧居貧拙有加。
晚食正爲顔斶飯，空腸卻嗜玉川茶。
長髯亂磨輕於土，短尾濃煎不見花。
撐拄可堪書卷少，空教癯瘁髮生華。
二月二十一日枕上聞鶯時霖雨之後
作者：鄭剛中
朝代：宋

山前急雨促春耕，廢我徜徉小圃行。
今日定知晴有意，咤然林際一聲鶯。
二月十七日馬上
作者：鄭剛中
朝代：宋

愁多髮白惟知老，病起花飛不見春。
我得此生真偶爾，休貪畫餅作癡人。
二絕寄章氏女子·其一
作者：鄭剛中
朝代：宋

女子有家難戀汝，外甥似舅豈忘渠。
春風萬里空相憶，但願平安數寄書。
二絕寄章氏女子·其二
作者：鄭剛中
朝代：宋

益昌春晚百花開，骨肉今朝對酒盃。
共說相思悲復喜，就中憐汝不同來。
五更醉臥
作者：鄭剛中
朝代：宋

獨坐前軒引破觥，滿牀書卷任縱橫。
明蟾自可當燈燭，修竹便爲佳友生。
眩眼添花知輕醉，小窗欹枕夢春耕。
日高推被還思起，聽得廚頭有菜羹。
五更霜寒擁被不寐
作者：鄭剛中
朝代：宋

酒憑孤枕聊成寐，寒入霜鐘更覺清。
戶外只知居士睡，那知寂默念平生。
仙人山寨至日
作者：鄭剛中
朝代：宋

戍兵列栅半空蒼，俯瞰嘉陵萬仞江。
山下不知傳鼓角，天邉時見引旌幢。
歲寒木落鳥穿屋，晝静簾垂雲遶窗。
教罷諸營無一事，錦腰催拍照金釭。
代上傅帥十二月二十三日生辰
作者：鄭剛中
朝代：宋

牙城霜月紅，稚耋擁晴晝。
百拜黄堂前，共上太守壽。
皆謂去年時，黠虜已深寇。
一砲驚江南，衢婺幾失守。
徬徨千里心，竄逸欲相蹂。
公以活人手，銜金力營救。
信賞激忠勇，厚禮羅傑秀。
坐回虜馬頭，遁去如驚獸。
邦人未遑息，鼠輩復狂嗾。
郡兵無奇畫，轍亂失領袖。
閉關守孤城，惴慄鹿在囿。
我公登高墉，威德即下覆。
仰見吾父者，歡舞悉解胄。
一犂春雨耕，樂業遂如舊。
生成荷終始，銘刻念前後。
公之所常活，庸可億萬究。
吾聞天地間，禍福靡虚授。
陰功滿東吳，冥報豈容繆。
當能壽我公，炯炯如列宿。
下吏聞此言，喜躍倒冠綬。
中興須鉅人，理亦天所祐。
矧復有厚德，福祿宜愈茂。
自恨如漂萍，孤跡太冗陋。
邑佐雖賤役，不許久奔走。
行將罷摘尾，違遠去左右。
斂板集公門，依依已延脰。
代答
作者：鄭剛中
朝代：宋

塞污鉏蔓致蕃昌，草木懷君豈易忘。
出爲蒼生施此手，他時寧使故園荒。
代答
作者：鄭剛中
朝代：宋

高才沐新詩，筆力回萬牛。
諷我挽河漢，溥將膏澤流。
吾聞天甚仁，愛民頒九疇。
人間失彝叙，乃有偏毗憂。
列星但隨旋，一氣同浮遊。
詎敢弄天柄，私恩回旱頭。
胡不自修德，和氣浹九州。
奚煩雕腎腸，詩章遠相求。
君其諭鄉鄰，此外無良謀。
尚幾駐車駢，俯爲觀有秋。
休牧軒
作者：鄭剛中
朝代：宋

自是牛圖不早傳，向来牛鼻不須穿。
軒間縮手見真意，始悟控持非自然。
修修窗前蘆
作者：鄭剛中
朝代：宋

修修窗前蘆，孤瘦倚青玉。
心虚知夜凉，風葉亂相觸。
使我入幽夢，如在江湖宿。
方兹困炎曦，愛爾眼中綠。
奈何柔脆姿，行犯秋氣肅。
霏霏霜露中，菱荷等摧覆。
大抵無勁節，不及歲寒竹。
假山
作者：鄭剛中
朝代：宋

真山固自玉簪碧，秋意亦到假山中。
峰潤雨因窗罅入，洞寒雲與小爐通。
偶成
作者：鄭剛中
朝代：宋

亂尋花木傍山栽，雖有柴門未必開。
過眼利名休挽我，年来心地已如灰。
偶書
作者：鄭剛中
朝代：宋

何時見池舘，一二佳友生。
酣飲入深夜，竹間燈火明。
偶書
作者：鄭剛中
朝代：宋

冬温霜氣薄，日暮嵐煙重。
蕭然一區宅，半與主人共。
門前行跡稀，病足免迎送。
觀書忽倦懶，酒力亦微動。
寒燈吐孤花，布被尋幽夢。
偶書
作者：鄭剛中
朝代：宋

午庭吏散日侵階，坐向春陽亦樂哉。
看蝶得香穿竹去，等鶯求友過花来。
三年客夢隨天遠，萬里家書對酒開。
雖有是非榮辱債，其如方寸只如灰。
偶書
作者：鄭剛中
朝代：宋

帝恩容貸比天寬，天見孤臣涕淚潸。
數日得看書半卷，一身猶占屋三間。
團團便是故鄉月，疊疊只如東越山。
第引滄浪澡心骨，堯雲終自不違顔。
偶書
作者：鄭剛中
朝代：宋

望春樓上倚闌時，祗此霜天也自奇。
遠水平山渾似畫，新寒愛日穏催詩。
不知木葉藏村舍，忽有鷄聲過短籬。
閑卻主人朝省步，經年端坐看清暉。
偶書
作者：鄭剛中
朝代：宋

未抱床頭酒甕乾，莫来樓上倚闌干。
濃雲垂地捲不起，細草連天都是寒。
偶書
作者：鄭剛中
朝代：宋

癡風連日塞雲低，庭榭清寒小雨飛。
葉底孤花無柰瘦，墻邊新笋不妨肥。
將迎賓客幾成債，撥遣文書似解圍。
孤負佳時幾尊酒，故園松菊望人歸。
偶書
作者：鄭剛中
朝代：宋

芭蕉嫩綠小開葉，茉莉香幽疏著花。
雖設柴門多避客，如今端的似僧家。
偶書
作者：鄭剛中
朝代：宋

身名蹭蹬原無況，杯酒流行強自寬。
夜半窮閻閉梅雨，昏昏燈火淚中看。
偶題
作者：鄭剛中
朝代：宋

軒前有修竹，穿紙入窗櫺。
清風動搖之，壁間影縱横。
軒後有修竹，山花依以生。
幽芳吐孤艷，不與翠色争。
愚翁坐其間，萬慮蠢不萌。
不識動與静，但覺懷抱清。
千古愧張籍，眼明心已盲。
偶題窗間
作者：鄭剛中
朝代：宋

一騎山行豈是侯，霸陵要自莫呵休。
蒙恩君欲知輕重，曾督坤維六十州。
傅推官勸農七絕句擬和其五·出郭
作者：鄭剛中
朝代：宋

偶因官事出郊坰，更向春時得好晴。
山鳥自應知客意，不須相背苦飛鳴。
傅推官勸農七絕句擬和其五·勸農回
作者：鄭剛中
朝代：宋

五馬蕭蕭不醉歸，祗從阡陌捲旌旗。
今朝故爲勸農出，未與諸君泛酒池。
傅推官勸農七絕句擬和其五·山家
作者：鄭剛中
朝代：宋

蓬蒿深處有人家，戶外蛛絲網露華。
數樹芭蕉乾未得，長官親自見生涯。
傅推官勸農七絕句擬和其五·田父
作者：鄭剛中
朝代：宋

老人聽讀勸農章，扶杖興言意味長。
但願門前少呼喚，自然工力到耕桑。
傅推官勸農七絕句擬和其五·登嶺
作者：鄭剛中
朝代：宋

一握天邊兩角雲，嶺頭都見嶺南春。
莫懷小魯東山意，祗是早来平地人。
傅經幹以所業一編出示戲贈一絕
作者：鄭剛中
朝代：宋

萬里一身同影到，自餘無物與偕来。
箧中驟富人休怪，新得明珠十一枚。
僮方搗茶知予晝寢輟搗以待呼而戒之
作者：鄭剛中
朝代：宋

頑童来聽老夫言，困至如今我欲眠。
汝但閉門推客去，破茶不礙夢魂圎。
元信昨日惠八桂酒兩尊今日惠蓮數頭實圎而大云盆池中白蓮子也
作者：鄭剛中
朝代：宋

盆池初泛小青錢，俄有盈盈淡佇仙。
香老不隨明玉墮，子肥爭露寶珠圎。
乍披紺色神都爽，欲擘柔房意尚憐。
檢點朋尊亦新貺，心知無報且陶然。
元信自潯州遣朋尊以明徹冰壺名酒作二十八言謝之
作者：鄭剛中
朝代：宋

是翁明徹一塵無，養就江心秋月孤。
自舊相從杯酒裏，豈惟今日見冰壺。
元夜二絕·其一
作者：鄭剛中
朝代：宋

春風燈火傾城醉，明月花枝滿地寒。
不是隴頭新麥綠，田夫未肯遠来看。
元夜二絕·其二
作者：鄭剛中
朝代：宋

門前又結綵爲山，千騎從容鼓吹間。
孰謂柴扉連竹塢，一燈和月夜深關。
元旦二首·其一
作者：鄭剛中
朝代：宋

傍城山曲處，草徑一居幽。
元夕孤燈裏，殘香靜夜頭。
久晴無苦冷，獨坐祗清愁。
也擬尋詩句，吟哦醉卻休。
元旦二首·其二
作者：鄭剛中
朝代：宋

正月燒燈夜，封川轉覺幽。
十分憑月色，數點照城頭。
俗習那知陋，安陵諒不愁。
家家松火畔，舂米未曾休。
先君守官醴陵日予嘗隨先生讀書嶽麓山法華臺上時年一十五今茲再来四十有七年矣置榻設几之處歷歷可尋感而賦
作者：鄭剛中
朝代：宋

愚翁髫髦昔垂耳，曾向華臺借窗几。
小冠短褐隨先生，風雨孤燈讀經史。
氣粗膽大眼無人，拔擢犀象角連齒。
那知物外有沆瀣，但欲書中覓青紫。
嘗持杯酒望髙城，弔彼洛陽年少子。
棘闈裹飯三十年，百煉自知俱繞指。
後来腳蹈官職場，恩重如山報無幾。
今兹疏髪蓬霜顛，蹤跡舊遊真愧恥。
一松一石如雅故，應笑愚翁今乃爾。
愚翁明日便南去，歲月曷其重致此。
憑欄之恨在無言，珍重湘西山與水。
入信州
作者：鄭剛中
朝代：宋

郵亭方此越三衢，已是江南十里逾。
幽谷日來禽對語，平沙霜重雁相呼。
溪旁障水横魚網，竹下開門出酒壺。
物態人情隨處好，不煩客子嘆羈孤。
八月初一夜聞雨
作者：鄭剛中
朝代：宋

過山秋雨響臨池，深夜書齋枕獨欹。
正似篷船倚江浦，夢回牢落聽潮時。
八月初四日謝雨采石中元祠
作者：鄭剛中
朝代：宋

山柳葉疏容夜月，古松枝勁起秋風。
定知明日便回首，百里牛磯烟霧中。
八月来大濁暑小屋真甑釡土人謂自是以往雖窮冬亦然既而十二日得秋分之氣窗牖凉生與東南無異固知造物之妙人豈能盡識之賦此四韻
作者：鄭剛中
朝代：宋

萬物由造化，誰通天地心。
柴門閉濁暑，汗雨如滂淫。
便謂嶺外熱，四序常相尋。
露氣潤清曉，方知秋意深。
八月間對月獨酌
作者：鄭剛中
朝代：宋

月到空庭色界虚，酒壺安頓向冰壺。
須臾萬瓦清露濕，髣髴一輪丹桂孤。
獨酌難成狂態度，閑身惟有醉工夫。
醉中孰與参禪趣，此妙須知禪所無。
六月初八義榮司諫自福慶山見過奉陪遊西巖以新茶享石佛抵暮出山明日成古詩一章爲謝云
作者：鄭剛中
朝代：宋

窮巷絕輿馬，衡門翳蒿萊。
煩公赤墀步，踏我幽徑苔。
念舊昔云有，此道今微哉。
俗薄風義重，稍壓萬古回。
衣冠冒暑至，笑語带凉來。
愧無一尊酒，臨風相對開。
乃得陪杖履，崎嶇訪巖隈。
野寺生網蟲，長廊闃顛摧。
晬容守孤殿，坐對寒爐灰。
公獨屑瓊草，芬馨薦中懷。
但念石佛古，豈顧多塵埃。
妙語入幽隱，髙情肆徘徊。
良覿若易奪，半規忽西頹。
溪分隔流水，歸途恨難偕。
獨立久瞻望，烟林綠洄洄。
再和
作者：鄭剛中
朝代：宋

我賦蠟梅什，吁嗟何獨梅。
天衢誰謂髙，富貴容姦回。
世路可憐窄，巖穴定奇瑰。
劉蕡策如虹，李郃方爲魁。
漢帝稱盛禮，太史不得陪。
楚亦多大夫，靈均葬江隈。
天馬縶四足，悲鳴謾徘徊。
楩楠遇拙匠，血指成棄材。
髙岡鳯嗚姿，竈下随烟埃。
泛觀無不爾，可嘆化爲灰。
我欲勸處子，無庸畫紅腮。
我欲勸朝士，無庸巧相媒。
時来雞犬仙，勢去金石摧。
置器戒如斗，酌酒當如淮。
陶陶醉鄉中，壮心休自頹。
小視造物者，令與兒輩偕。
浩氣塞天地，容易毋悲哀。
再和
作者：鄭剛中
朝代：宋

我雖巖谷豈其卿，多壘于郊亦可驚。
徒有丹心思報國，無因緩頰得論兵。
跳梁狐怪今方逞，奮角狼星久未平。
盍亦付之公子繡，慨然持斧爲澄清。
再和
作者：鄭剛中
朝代：宋

曩會今千日，光陰趁水流。
楚囚聊寓目，古佛不擡頭。
鳥避人聲雜，雲藏洞穴幽。
一舟横晚渡，回首興悠悠。
再用青字韻
作者：鄭剛中
朝代：宋

黄旗分破柳梢青，旗尾穿林鳥不驚。
感極老人翻欲泣，赦餘污吏始偷生。
帳閑縹緲傳新曲，酒賎蹣跚醉老兵。
與子相從亦云樂，袖鞭吟看遠山明。
冬大暖桃李花飛如雨已而遽寒綿裘猶薄也
作者：鄭剛中
朝代：宋

冬令常温客不愁，日来還用理衣裘。
浪開易落驚花雨，過暖成寒似麥秋。
木葉搖風摧宿鳥，江煙带暝起沙鷗。
何人有酒生春意，驅我新詩到筆頭。
冬至春不雨元夕後一日雨作邦人甚喜
作者：鄭剛中
朝代：宋

晴冬醸春温，氣候如濁酒。
我雖六塵清，亦若醉一斗。
朝来天風雲，髙葉聚良久。
向晚等甘露，數點斷還有。
迤邐萬瓦鳴，飄瀟近窗牖。
鬰陶散襟懷，秀潤入花柳。
出門聞笑語，蹈舞皆白叟。
指予西江水，不可到南畝。
十日田無秧，奈此家數口。
乃知天地心，慈愛均父母。
吾儕拙於言，額上但加手。
人窮詩或工，肯爲作詩否。
出峽題舟中
作者：鄭剛中
朝代：宋

才疏任重覺艱難，今日東歸意已閑。
勿謂一舟輕似葉，君恩端的重如山。
出江
作者：鄭剛中
朝代：宋

凈練已欣平似熨，更因過雨助清深。
何人孤笛穿雲杪，遠岸歸舟入樹陰。
鷗鳥慣看遷客面，江山偏識老夫心。
半鈎小捲黄昏月，欲得新詩箇裏尋。
出江·其一
作者：鄭剛中
朝代：宋

四岸出前江，開帆破洪浪。
何必春水船，而後始天上。
一家五年别，萬里遠来訪。
自聞櫓聲近，延首日顒望。
今朝兩相即，悲喜不可狀。
牽衣小兒笑，叙事老妻愴。
一杯藜藿羹，敢謂復同餉。
地氣既疏泄，山居亦清曠。
米賤不愁貧，時和定無瘴。
相與戴君恩，形影且依傍。
惟憐囚罪身，此去幾時放。
欲以問白鷗，白鷗波浩蕩。
出江·其二
作者：鄭剛中
朝代：宋

隨緣禽在籠，觀道蟻旋磨。
忽此作江行，開窗得虚坐。
回首城邑卑，極目天地大。
千山雨後綠，瘴烟不敢涴。
古木猿數枚，野渡僧一箇。
蕉心黄漸肥，荔子紅欲破。
浄練鋪其中，到底只容柂。
烟消日乍出，四顧無所唾。
隨行欠王維，筆墨願借過。
收作小圖畫，素壁時横臥。
函鏡如書帙號曰觀如編題其首以伽陀
作者：鄭剛中
朝代：宋

箇中三業身，如夢幻泡影。
如露亦如電，無有真實相。
是諸六物者，衆生悉如之。
以寔諸有故，遂隨起滅中。
我今於諸有，不起空華見。
普願同一切，常作如是觀。
初夏
作者：鄭剛中
朝代：宋

春物闌珊逐曉風，芰荷欹角草茸茸。
野梅結子疏枝重，老竹生孫翠影濃。
煮酒情懷還是客，異鄉歌笑且相從。
醺然就枕皆佳處，醉夢何妨度曉鐘。
初夏憶故園
作者：鄭剛中
朝代：宋

四山木葉綠交加，數架茅茨是我家。
窗隙微風入飛絮，竹邊清露養孤花。
得眠穏寐夢須好，無句不幽詩可誇。
底事年来祗流汗，文書埋沒鬢毛華。
初寒
作者：鄭剛中
朝代：宋

初寒未便成寒色，好似春時天氣陰。
手把菊花無一語，臨風時嗅傲霜心。
初寒
作者：鄭剛中
朝代：宋

邊城秋意老，寒色到庭除。
雨久苔花暗，風髙柳葉疏。
異鄉思骨肉，多病喜方書。
豈是無歸計，東陽故有居。
初春七言
作者：鄭剛中
朝代：宋

古人書卷慢翻尋，齒髪蕭疏歲月侵。
萬里家山孤枕夢，滿城風雨五更心。
蒙茸軟草涵空翠，寂歷初花弄曉陰。
燕子未来寒意重，數峰圓瘦入雲深。
初春五言
作者：鄭剛中
朝代：宋

積暖浮陽過，輕寒宿沴消。
廉纖飛雨線，清潤入花條。
節物病身老，家山歸夢搖。
華嚴存至教，不復見無聊。
初秋
作者：鄭剛中
朝代：宋

包飯腰鐮洞戶忙，芭蕉葉底稲田黄。
微風有意回闌暑，小雨頻来作夜凉。
煙際輕舟分霽色，望中飛鷺點山光。
初秋便自宜孤客，鄰舍數家都酒香。
初至法會
作者：鄭剛中
朝代：宋

正愧修途煩僕馬，忽投幽寺息塵埃。
杜門隻影惟便靜，覽鏡雙眉未忍開。
春色更兼山色好，雨聲常带竹聲来。
呼童起視榼中物，爲爾愚翁進一杯。
别家山二絕·其一
作者：鄭剛中
朝代：宋

簡書催我就征途，對坐西山暫索居。
聞說仕途巇險甚，未應從此便相疏。
别家山二絕·其二
作者：鄭剛中
朝代：宋

就荒松菊莫相嗔，未肯微官縛此身。
若有督郵須束带，定將秫米付他人。
别茂直
作者：鄭剛中
朝代：宋

故人官江濱，藹藹起清望。
因漂似木偶，千里遠相向。
窮達懷異趣，雅故恐遺忘。
暨我即門墻，公喜不可狀。
握手問辛苦，容我細伸吭。
凛然高義生，開懷出雲上。
銜恩在雙腮，圖報心愈諒。
歲暮天益寒，江湖足波浪。
篋中乃得詩，安流反門巷。
前山尋蘭
作者：鄭剛中
朝代：宋

眼債未全無，惜春心尚有。
喜聞幽蘭臭，尋過東山口。
披叢見孤芳，正似得佳友。
小鍤破蒼蘚，護致歸座右。
秀色逼塵埃，清芳動窗牖。
愛媚固無厭，嗟惜亦云久。
今爲花木者，貴重無與偶。
第能吐青紅，貢獻率奔走。
官舟塞古汴，往往載蒲柳。
爾何守幽林，國香空自負。
所幸無改芳，可使名不朽。
勝仲少卿公惠巖桂幷詩二絕用韻和之·其一
作者：鄭剛中
朝代：宋

搖風暗綠疏疏葉，困日輕黄小小花。
細認幽香已清絕，更隨膏馥出君家。
勝仲少卿公惠巖桂幷詩二絕用韻和之·其二
作者：鄭剛中
朝代：宋

秋桂荷君親折贈，傾盤髙插傍胡床。
兒童謾自温金鴨，三日爐金不敢香。
北山會飲
作者：鄭剛中
朝代：宋

四圍明窗香霧塞，酒射玻璃成琥珀。
無多酌我先有言，須識次公爲惡客。
長鯨豈問湖海寬，偃鼠定知胸次窄。
後園雜花如錦拆，風雨顛狂那可測。
主人娱賓寧愛酒，勿以杯計當以石。
君圖繼晷膏可燃，若欲留春古無策。
十一月十三日宿東林是日小雨不見廬山戲留絕詩于方丈
作者：鄭剛中
朝代：宋

濃嵐暮雨隨人密，遠壑幽巒向客慳。
清曠本吾胸次景，不須雲裏覓衡山。
十二月二日臘祭前一日致齋惠照呈清叟察院三絕·其一
作者：鄭剛中
朝代：宋

峨冠執法公宜整，端冕臨祠我亦嚴。
深炷爐香通問訊，小寒清坐隔疏簾。
十二月二日臘祭前一日致齋惠照呈清叟察院三絕·其三
作者：鄭剛中
朝代：宋

柳眼淺窺湖水畔，梅花瘦著竹籬邊。
殘年未便無冰雪，春意云何已斷然。
十二月二日臘祭前一日致齋惠照呈清叟察院三絕·其二
作者：鄭剛中
朝代：宋

臘祭精嚴古院幽，鄰房不敢對茶甌。
何時芒履扶笻竹，度嶺相尋溪岸頭。
十月二十三日趙守侵早泛舟游西山有詩即席和此
作者：鄭剛中
朝代：宋

開船侵曉霧，轉棹順江流。
寺徑盤龍腹，州旗映馬頭。
水邉香草細，雲際小橋幽。
寫物欽清絕，賡篇愧繆悠。
十月初夢寄良嗣詩三句云相思一載餘身隨雲共遠夢與汝同居覺而足之
作者：鄭剛中
朝代：宋

武昌分别處，江岸倚籃輿。
對飲三杯後，相思一載餘。
身隨雲共遠，夢與汝同居。
何日秋風夜，燈窗聽讀書。
午睡
作者：鄭剛中
朝代：宋

藜羹飯脱粟，窮達未須計。
日中困炎曦，到枕即昏睡。
營營百爲擾，合眼盡遺棄。
翛然一榻間，爛熟見真意。
欲識太古風，去此不多地。
我願四海平，圭竇永無事。
夏臥法曹簟，冬夢公孫被。
南方紫笑粗葉大花人稱其香予但聞其如酒敗醯酸有酷烈逼人之氣戲爲二十八字記之
作者：鄭剛中
朝代：宋

紫笑花香非所媚，人言香勝亦予欺。
初疑丙吉車茵汗，又似微生乞得時。
南陔五章二章章八句三章章四句·其一
作者：鄭剛中
朝代：宋

陟彼南陔，有風惟薰。
曷念劬勞，華髪盈巾。
彼髮之華，尚可翦也。
嗟嗟吾親，不可見也。
南陔五章二章章八句三章章四句·其三
作者：鄭剛中
朝代：宋

彼居之子，庭闈休休。
愛日之念，胡弗省修。
南陔五章二章章八句三章章四句·其二
作者：鄭剛中
朝代：宋

陟彼南陔，其薰遠兮。
慨我功名，今亦晚兮。
功名之晚，尚可爲也。
嗟嗟吾親，不可追也。
南陔五章二章章八句三章章四句·其五
作者：鄭剛中
朝代：宋

敬爾身矣，懌其親矣。
逮其暮矣，云何吁矣。
南陔五章二章章八句三章章四句·其四
作者：鄭剛中
朝代：宋

瞻彼禽鳥，亦哺其母。
養而弗驩，於孝奚取。
即事
作者：鄭剛中
朝代：宋

可信南方氣候温，冬寒未退已飛蚊。
庖霜豈復冰魚膾，翦雨定無春韭根。
向晚孤城人寂寂，閉門幽夢酒醺醺。
起来欲向寒梅說，一見眼明惟是君。
即事
作者：鄭剛中
朝代：宋

夏木垂嘉陰，中夜微雨集。
晨興涉西園，爽氣衣外入。
側身過幽林，葉上見餘濕。
菰蒲暗池塘，有鷺如玉立。
樂哉吾此居，時平足堪葺。
即事
作者：鄭剛中
朝代：宋

小徑客来穿竹入，草亭凉到枕書眠。
鳥呼人笑荔枝熟，如此封州已二年。
即事
作者：鄭剛中
朝代：宋

新凉到郊墟，秋水滿陵澤。
主人坐輕舸，恰受二三客。
入網旋烹鮮，逢蔬方小摘。
甘同芡實肥，酸分石榴拆。
所欣情款親，豈問坐席窄。
岸草度幽香，退後金三尺。
風搖水光綠，照作杯中色。
沃此慷慨腸，看朱漸成碧。
我今非次公，醉甚狂不得。
眩眼既生花，蒼顛先墮幘。
假寐便尋夢，那知紅袖拍。
殘燭照歸時，分破三月白。
即事
作者：鄭剛中
朝代：宋

晚来登眺處，寒暖正爭春。
城古亭臺少，門嚴鼓角新。
江山真是好，風俗不妨貧。
克已從清約，須知太守仁。
即事
作者：鄭剛中
朝代：宋

梅子垂垂傍短墻，淡烟微雨暗池塘。
年来自覺傷春甚，覧鏡欷歔淚數行。
即事
作者：鄭剛中
朝代：宋

竹輿曉出見湖山，小室焚香暫得閑。
簾動東風入雙蝶，清愁何處不相關。
即事二絕·其一
作者：鄭剛中
朝代：宋

春風盡日恣顛狂，吹散遊雲夜月光。
露带清寒入花骨，暗尋簾幕度幽香。
即事二絕·其二
作者：鄭剛中
朝代：宋

暮春景物稱山家，屋角團團綠葉遮。
薄晚微雲疏過雨，一番小麥顫輕花。
即事二首·其一
作者：鄭剛中
朝代：宋

微凉可愛是薰風，嶺外風行瘴雨中。
渇暑四圍如甑釡，不妨蒸得荔枝紅。
即事二首·其二
作者：鄭剛中
朝代：宋

雨和山色得能好，風攬梅花箇様香。
本是吳儂歸不早，青鞋天遣踏諸方。
即事五首·其一
作者：鄭剛中
朝代：宋

娟娟好是簾前竹，净綠相依乍曉時。
萬葉忽驚風不定，都翻宿雨下清池。
即事五首·其三
作者：鄭剛中
朝代：宋

面西樓閣受午暑，傍砌蒲萄生暮凉。
我作城居無去憶，一方新綠亦難忘。
即事五首·其二
作者：鄭剛中
朝代：宋

窗外斜陽弄晚暉，酴醾更在小窗西。
莫言無酒堪供醉，花氣熏人已欲迷。
即事五首·其五
作者：鄭剛中
朝代：宋

日暮鳥雀瞑，空庭風雨悲。
方知古今夢，同寄老槐枝。
即事五首·其四
作者：鄭剛中
朝代：宋

古寺孤雲際，寒齋落葉中。
消愁惟是酒，無柰酒尊空。
去冬
作者：鄭剛中
朝代：宋

去冬竹瓦迎新雪，曾下珠璣到酒盤。
正月便回春意暖，五更微带雁聲寒。
門諳寂寞何須翟，鬢就衰殘豈是潘。
祗有報恩心耿耿，自餘都作六如看。
又一頌别趙使君
作者：鄭剛中
朝代：宋

元從箇中来，卻從箇中去。
雲月團圓印海空，此是人間端的處。
受崧兄弟赴漕司試作二十八言送之
作者：鄭剛中
朝代：宋

丹桂亭亭五十尺，共持玉斧取来看。
從前知有姜肱被，草怕早春天上寒。
口占
作者：鄭剛中
朝代：宋

僧房花木疏，鳥雀下庭除。
氣候爭寒暖，春光半有無。
四山雲外瘦，一塔雨中孤。
誰用詩人筆，收將好畫圖。
句·其一
作者：鄭剛中
朝代：宋

一寸玄雲萬斛泉。
句·其二
作者：鄭剛中
朝代：宋

杜老簷前新種植，淵明籬下舊精神。
吳江有三髙祠謂鴟夷子皮步兵校尉甪里先生也先有一人題其祠曰是非名利等煎熬白盡英雄兩鬢毛自古五湖風月好至今分付屬三髙因和之
作者：鄭剛中
朝代：宋

外物由来如夢幻，達人輕視等毫毛。
投身爲有區區者，始覺諸公節行髙。
吾鄉城外北室宛轉皆亭園自北門外南徹浮橋最爲遊春勝地因清明念之賦此
作者：鄭剛中
朝代：宋

短墻疏竹小園亭，記得東風婺女城。
久醖菖蒲催祓禊，半肥梅子待清明。
橋邊沙印驕驄跡，水外花藏醉客聲。
年少不知身觧老，曾將豪氣與春爭。
呈周務本三絕·其一
作者：鄭剛中
朝代：宋

民因吏擾愈荒疲，不得田園破一犁。
此邑端須知令尹，春来處處麥連畦。
呈周務本三絕·其三
作者：鄭剛中
朝代：宋

撫字心勞清愈甚，潔廉官小俸無多。
知公但欲邦人樂，雖瘦雖貧不奈何。
呈周務本三絕·其二
作者：鄭剛中
朝代：宋

浦江方此幾人家，生事髙低各有涯。
安得巨靈開二嶺，放教仁術過金華。
呈范茂直時在豫章
作者：鄭剛中
朝代：宋

窗竹翛翛度晚風，濃香醇酒小寒中。
玉人尚作桃花色，我輩蒼顔何惜紅。
和丘師悅二首·深夜
作者：鄭剛中
朝代：宋

鼓鼙傳永漏，風露結新寒。
小熱金初冷，孤斟玉屢乾。
感時方自歎，假寐敢求安。
且撥爐中火，清吟琢腎肝。
和丘師悅二首·白菊
作者：鄭剛中
朝代：宋

先放恐輸梅，籬邊趁早開。
素心甘冷澹，秀色肯塵埃。
眼老書慵看，官閑吏不催。
煩君助幽勝，小鍤爲移来。
和仲模梅花
作者：鄭剛中
朝代：宋

亭亭清瘦出塵埃，高格端從物外來。
先對雪霜含素艷，任教桃杏作紅腮。
芬芳多向閑中得，孤寂偏尋靜處開。
長願一枝横夜月，春風謾誕莫相催。
和何元章
作者：鄭剛中
朝代：宋

持此樽中酒，試共評韓柳。
高才鳴道奥，俱是希世有。
宗元失所依，論者微謂醜。
退之甘窮約，名字全不朽。
至今雌黄言，流落書生口。
大抵貴致遠，成者未爲首。
遑暇議古人，吾其御所守。
和何元章新秋
作者：鄭剛中
朝代：宋

玉露寒凝顆，銀河澹瀉流。
每年纔到此，無處不驚秋。
便有清凉意，潛消旱涸憂。
附炎蚊弄喙，可笑不知休。
和元章春風三絕·其一
作者：鄭剛中
朝代：宋

方欣解凍入花叢，蔌蔌俄驚萬片紅。
草木豈能勝造化，吹開吹落任東風。
和元章春風三絕·其三
作者：鄭剛中
朝代：宋

一掃園林寂寂空，抱枝蝴蝶尚尋紅。
摧殘老物無人惜，不比窮秋九月風。
和元章春風三絕·其二
作者：鄭剛中
朝代：宋

平分四序遞收巧，豈但留情白與紅。
莫訝曉来成謾誕，清微欲換舜弦風。
和公實早行二首·其一
作者：鄭剛中
朝代：宋

夢破事行李，窗燈尚半存。
寒更傳古縣，落月暗孤村。
道遠馬蹄薄，形勞神觀昏。
髙眠憶吾里，布被擁朝暾。
和公實早行二首·其二
作者：鄭剛中
朝代：宋

客子發中夜，小爐香半存。
病軀憑瘦馬，殘夢過前村。
柳近和風緊，塵髙望月昏。
何時展書卷，竹屋對朝暾。
和公實書懷
作者：鄭剛中
朝代：宋

學古謾拙僻，髙談成繆悠。
吾今百念冷，泛泛如虛舟。
参伍托裴度，道路無一愁。
願同陳元龍，時臥百尺樓。
和友人書懷
作者：鄭剛中
朝代：宋

君似冰壺透裏清，豈容隨衆話鉏耕。
自應才大難爲用，無柰詩窮益有名。
禍此遺民緣俗吏，扶回興業賴書生。
欲煩盡挽天河水，一洗當年海上盟。
和吳唐輔雪中同遊西湖之作
作者：鄭剛中
朝代：宋

平生聞說西湖好，眼礙紅塵未得看。
款奉親朋今始到，俯臨波浪不知寒。
異鄉把盞人都醉，同道論情我最歡。
莫向人頭聽傳漏，且將燈燭照更闌。
和吳清叟吳江歲晚書懷
作者：鄭剛中
朝代：宋

雪消殘臘净無塵，官柳溪梅欲試新。
星籥暗移驚客夢，帝閽髙啟際昌辰。
補天煉石曾無計，卻日揮戈正在人。
莫效兒曹念剛卯，酒杯書卷足相親。
和周希父至日雪
作者：鄭剛中
朝代：宋

風吹雲葉碎，顛倒六花團。
臘近先呈瑞，陰消故作寒。
懶遊悲季子，髙臥愧袁安。
出處君休問，長謡向酒闌。
和季平哭小女時避地靈峰
作者：鄭剛中
朝代：宋

荒山藤束木皮棺，見此令人鼻骨酸。
自是杏殤風易翦，不須慚痛淚闌干。
和安之叔灰齋
作者：鄭剛中
朝代：宋

見說灰齋只數椽，先生燕息此於焉。
聲名應恥暫時熱，喜怒端知不復然。
春到豈無繁杏火，日高惟有篆爐烟。
清幽此外萬緣冷，笑殺人間百慮煎。
和張叔靖三絕·其一
作者：鄭剛中
朝代：宋

學圃自緣非肉食，杜門誰謂避閑名。
大都野性如麋鹿，不解將身朝市行。
和張叔靖三絕·其三
作者：鄭剛中
朝代：宋

屋後瓜疇接芋區，門前寥落翳庵䕡。
愚癡不顧妻兒笑，依舊燈窗夜讀書。
和張叔靖三絕·其二
作者：鄭剛中
朝代：宋

後生修飾正争妍，老者何顔與拍肩。
竹逕柴門閉深寂，嵇康只願得髙眠。
和思老夏日山居
作者：鄭剛中
朝代：宋

世俗沸如湯，公於靜處藏。
忘機身不老，無事日偏長。
地僻松篁密，僧疏殿閣凉。
何須有妻子，涕泣似王章。
和方景南乍晴
作者：鄭剛中
朝代：宋

闌暑知秋近，淮濆氣已清。
風雷驚夜雨，鐘鼓報新晴。
霧散槐庭曉，雲開魏闕明。
馬行朝路穏，人喜積陰傾。
初鳥方争出，殘蟬莫亂鳴。
小窗偏得睡，更待晚凉生。
和李公實郎中燕歌行
作者：鄭剛中
朝代：宋

李侯氣爽常清涼，上奉慈親髪垂霜。
弟兄如鳳皆翺翔，秋吟胡爲慘中腸。
白雲孤飛客他鄉，然此王事游有方。
晏嫂老醜勝空房，我獨熊膽念莫忘。
已無針線在衣裳，歲歲臨風感清商。
侯門忠義慶綿長，象軸金花當滿床。
板輿歡愛未渠央，倚門亦莫苦相望，樞密將春布岐梁。
和李端明題靈峰
作者：鄭剛中
朝代：宋

靈峰特立萬山中，秋逼濃嵐愈欝葱。
旁絕逶迤雖寡助，其如氣象自摩空。
和樓樞密宿泗道中書事用存字韻二首·其一
作者：鄭剛中
朝代：宋

堠碑殘字缺，市屋故基存。
榆柳欲千里，桑麻能幾村。
短鞭追白晝，疏幕對黄昏。
客枕寒無夢，孤吟待曉暾。
和樓樞密宿泗道中書事用存字韻二首·其二
作者：鄭剛中
朝代：宋

老柳不多在，故家寧復存。
鼠癡穿敗屋，虎玩出平村。
天遠楚山秀，浪髙淮月昏。
吟鞭破霜曉，馬首待朝暾。
和樓樞密過洛陽感舊二絕·其一
作者：鄭剛中
朝代：宋

十年滓穢已澄清，訪舊寧須得便行。
蚤闢關中奉髙祖，重興禮樂定章程。
和樓樞密過洛陽感舊二絕·其二
作者：鄭剛中
朝代：宋

夢眼由来過幻差，焚香祗好誦南華。
雲深漢殿猶衰草，風緊洛陽無舊花。
和江虞仲華山二絕·仙人掌
作者：鄭剛中
朝代：宋

意象軒軒勢入雲，爲誰出手若經綸。
夜扶星斗朝擎日，氣力何知幾萬鈞。
和江虞仲華山二絕·陳希夷無憂木
作者：鄭剛中
朝代：宋

世累都忘春復秋，婆娑槐木亦無憂。
不知千古雲間夢，夢見山前虜馬不。
和潘仲嚴八絕 春晴 其一
作者：鄭剛中
朝代：宋

午夢悠颺一蝶輕，隔窗驚覺搗茶聲。
偶然樽酒得佳趣，半夜花間燈火明。
和潘仲嚴八絕 春晴 其二
作者：鄭剛中
朝代：宋

青烟漠漠晝無人，垂柳遮涼不見塵。
飲水曲肱眠細草，絕勝肉食坐車茵。
和潘仲嚴八絕 春陰 其一
作者：鄭剛中
朝代：宋

澹雲不雨翳朝曦，簾幕沉沉燕子歸。
細起一爐香霧潤，猶扶酲困怯單衣。
和潘仲嚴八絕 春陰 其二
作者：鄭剛中
朝代：宋

露薄雲輕物色佳，平平綠水映人家。
鳩鳴村暗開桑葉，燕舞風斜落杏花。
和潘仲嚴八絕 春雪 其一
作者：鄭剛中
朝代：宋

天散琪花壓晚春，豈將災沴禍吾民。
爲嗔寶貨歸夷虜，故種人間萬頃銀。
和潘仲嚴八絕 春雪 其二
作者：鄭剛中
朝代：宋

冰柱垂簷雪滿山，今年寒食不勝寒。
何門可曵長裾語，髙臥從教刺墨漫。
和潘仲嚴八絕·春雨
作者：鄭剛中
朝代：宋

燕集深條簾未開，柳添新耳雨生苔。
悲歌莫作子桑態，裹飯無人爲我来。
和潘仲嚴八絕·春風
作者：鄭剛中
朝代：宋

劉郎桃樹欲撓春，一夜飄零最惱人。
不似窮秋作霜露，摧殘蒲柳有誰嗔。
和潘叔愚書懷
作者：鄭剛中
朝代：宋

冷落秋風宅一區，悲歌豈爲食無魚。
去來軍馬潛窺伺，出沒神姦未掃除。
許國有心雖感激，濟時無路謾欷歔。
何當成就周宣業，再勒岐陽石鼓書。
和王才鼎懷錢塘
作者：鄭剛中
朝代：宋

錢塘叛卒又嬰城，報至令人失意驚。
天子於今猶自將，藩臣何以不知兵。
官無良吏因循致，廟有成謨次第平。
所惜湖山辛丑後，至今澄洗未曾清。
和石希孟
作者：鄭剛中
朝代：宋

暌闊星霜又欲周，詩書深恐廢前修。
相承韡韡常怡悦，有罵申申正噢咻。
一暴而寒非所喜，半塗之畫最堪羞。
茅簷紫竹窗前榻，我尚殷勤爲爾留。
和符倅上范相喜雨
作者：鄭剛中
朝代：宋

聖詔謙慈類禹湯，雲臺得蹇破驕陽。
三秋正此憂焦窘，萬室今咸共喜康。
袁扇風清端有助，庾蓮水淥但知凉。
東都豈是留裴地，公亦相從早趣裝。
和趙晦之司戶三首·其一
作者：鄭剛中
朝代：宋

文士務悦目，常患器局卑。
余雖嗜古勁，而乏嫵媚姿。
紬繹起深愧，漸摩賴良規。
温言謾相訹，何以慰所思。
和趙晦之司戶三首·其三
作者：鄭剛中
朝代：宋

老過日斜時，貧唯懸磬室。
釋耒著青衫，自顧亦何得。
方作斗升計，敢憚簿書役。
相觀摩善道，正賴朋友力。
和趙晦之司戶三首·其二
作者：鄭剛中
朝代：宋

吾子澤天潢，努力能自效。
詩句如春風，容易亦新巧。
簡編多聖賢，要在謹相傚。
更願觀南山，其中藏霧豹。
哦詩
作者：鄭剛中
朝代：宋

怕醉還思醉，哦詩未得詩。
過雲飛雨急，斜照晚凉遲。
嫩綠開荷葉，新紅入荔枝。
躊躇搔髮短，倚檻立多時。
哭潘義榮二首·其一
作者：鄭剛中
朝代：宋

沈約樓前落葉黄，朝来玉折報潘郎。
一區每嘆如懸磬，三版俄驚戒若堂。
泉石半生閑日月，絲綸餘事入文章。
但應祗有凋零恨，雁盡雲空不見行。
哭潘義榮二首·其二
作者：鄭剛中
朝代：宋

少年聯轡入京華，闊步超群便起家。
親覽聲名髙漢殿，憂時踪跡僅長沙。
藏刀所在留餘刃，懷璧終身不見瑕。
老眼看公春夢散，不勝哀涕落天涯。
四月二十日登烏奴山
作者：鄭剛中
朝代：宋

烏奴樓閣起江臯，特地攜樽上最髙。
城閣带煙無十里，舳艫銜運過千艘。
箇中官事暫時少，明日吾生依舊勞。
未到張燈猶晚渡，錦腰催拍送陶陶。
四月間讀杜牧之荷葉詩一時回首背西風之句嘗擬爲立春絕
作者：鄭剛中
朝代：宋

冰霜枯凍度窮冬，昨夜陽和始用工。
多少柳條知此意，一時開眼望東風。
園中錦被花始開一枝紅白二色趙守以二詩見報依韻答之·其二
作者：鄭剛中
朝代：宋

機上紅，江頭紅，其織其濯皆春風。
平鋪豈是寶刀翦，怯日尚用輕煙籠。
何人不置芙蓉帳，置向山園寂寞中。
欲尋詩句贊天巧，亂蘤秀發詩不工。
一枝和露奉明牧，知我陋室非所容。
果然花去玉爲報，瑣細換得光玲瓏。
頹然只擁公孫布，曉枕不知傳鼓鐘。
壬寅年南遊至衢州
作者：鄭剛中
朝代：宋

分開平綠渡寒溪，溪外垂空日腳低。
城郭重重隨望遠，峰巒處處與雲迷。
窮通默定非難識，勞逸時閑太不齊。
又向孤村烟樹下，見他烏鳥一番栖。
壬寅年南遊離白沙
作者：鄭剛中
朝代：宋

木杪日未升，四野落寒霧。
昏濛失岡巒，咫尺見行路。
我獨何區區，犯此寒色去。
重傷寄蹇身，百事已遲暮。
既不早衝躍，要津先自據。
又無二頃田，林泉閉門戶。
方此念友朋，升斗活車鮒。
行行乖素心，芒刺欲誰負。
壬申年封州自正旦連雨至元宵不止城中泥淖沒骭而人家猶燒燈也
作者：鄭剛中
朝代：宋

山城泥淖裹人家，雨腳連綿更似麻。
元夜何妨燈數點，汙渠合是有蓮花。
壬申年封州自正旦雨至元宵不止
作者：鄭剛中
朝代：宋

人圖作元夜，翦紗累紅蓮。
天欲下膏澤，萬瓦飛流泉。
燒燈雨何損，不過市井喧。
春若無此雨，從誰覓豐年。
癡兒騃女臨管弦，見雨不止意缺然。
百千燈光祗照夜，山下一犁知幾錢。
人間萬事有輕重，况是作止當從天。
壬申年封州自正旦雨至元宵不止
作者：鄭剛中
朝代：宋

江風侵山雲不乾，迎春送臘雨漫漫。
勾萌潛識化工意，泥淖莫嗟行路難。
閉戶定無元夜醉，擁衾如對九秋寒。
池塘煙草弄風日，此景當從晴後看。
夏夜小雨獨坐
作者：鄭剛中
朝代：宋

杜門惟一靜，夏日不知長。
竹下小窗暗，燈前飛雨凉。
棋低無對手，飲少信中腸。
此意此時節，尋眠未用忙。
夏夜用人韻
作者：鄭剛中
朝代：宋

散員居事外，罪籍比刑餘。
敢歎山樊熱，惟驚歲月除。
城樓傳漏遠，河漢曉星疏。
兀坐窮清景，明朝曉看書。
夜坐
作者：鄭剛中
朝代：宋

酒軟剛腸愁脉脉，夜静微風搖老柏。
七星插卯雲縱横，月影昏昏半墻白。
夜坐
作者：鄭剛中
朝代：宋

靜坐始知閑有味，懶行終是病相侵。
雨聲歇處亂雲薄，月影来時清夜深。
幽蛬傍階如有話，皤罌在手更孤斟。
寥寥萬古聖賢意，落盡燈花空寸心。
夜坐戲書
作者：鄭剛中
朝代：宋

窗前寒雨正無邉，案上含花燭影偏。
莫念江湖家萬里，一杯徑醉且髙眠。
夜寒
作者：鄭剛中
朝代：宋

獵獵風吹屋上茅，夜寒都在早梅梢。
明朝管取東窗暖，又看羲經過一爻。
夜寒覺有霜
作者：鄭剛中
朝代：宋

不勝孤潔寒窗月，分外清圓遠寺鐘。
後圃便當收橘柚，無疑侵曉一霜濃。
夜聞雨聲賦古風時趙使君祈雨之翌日也
作者：鄭剛中
朝代：宋

山齋道人夢魂清，夢中細響忽可聽。
三峡流泉出幽隱，萬蠶食此春葉聲。
又疑相如夜病渇，蠏眼亂沸石鼎鳴。
呼童起視果安在，云是四簷甘雨傾。
于時火流祗三日，田兆正作龜縱横。
昨朝太守拜壇下，五龍奉命雲雷驚。
小兒放散蜥蜴去，神鼓罷撃巫舞停。
田翁翻溝出賸水，婦子田邊笑相迎。
商量今歲多醸酒，是間指日當雲平。
山齋一飽想無慮，摩腹臥看秋風生。
夜聞雪聲
作者：鄭剛中
朝代：宋

怒號中夜忽收聲，枯葉寒梢細細鳴。
曉起一杯簷外立，滿階無處認梅英。
大暑竹下獨酌
作者：鄭剛中
朝代：宋

新竹日以密，竹葉日以繁。
参差四窗外，小大皆琅玕。
隆暑方盛氣，勢欲焚山樊。
翛然此君子，不容至其間。
清風如可人，亦復怡我顔。
黄昏開竹杪，放入月一彎。
綠陰隨合之，碎玉光斕斑。
我舉大榼酒，欲與風月懽。
清風不我留，月亦無一言。
獨酌徑就醉，夢凉天地寬。
天寒
作者：鄭剛中
朝代：宋

清寒作新雪，玉花僅堆積。
雲破煦朝曦，數霤忽消釋。
餘陰變小雨，頗似煙羃羃。
時見庭前槐，枯梢水珠滴。
破愁無尊酒，慰眼有書籍。
涵泳度窮年，所得固清適。
始生之日石子壽我以詩所以相屬之意再三甚厚飲其酒歌其詩既至于醉也援筆爲十韻報之
作者：鄭剛中
朝代：宋

五月居山晝清永，槐度微風舞疏影。
兒童喜我懸弧辰，洒掃庭除具盤皿。
烹鳬雋鵠未易辦，肴核隨時享桃杏。
頗當杯杓念吾親，每歲在旁珠炯炯。
今兹坐席小暌異，便覺親朋歡意冷。
遠煩濃粉砑蠻牋，細寫親書過修嶺。
堂中久闕起予論，遽此讀之雙眼醒。
遐年厚福定由天，囑我既勤當謹領。
永懷嘉意不能休，少慰蓼莪心耿耿。
爲君儘放酒杯深，搔首浩歌成酩酊。
子禮和道者寮古詩復遣一絕
作者：鄭剛中
朝代：宋

蒼璧方漸白鹿皮，瓊瑤更似木瓜詩。
從来持得吟詩戒，此是愚翁破戒時。
季天叙爲人相宅過余求詩戲書二絕·其一
作者：鄭剛中
朝代：宋

由来南巷獨甘貧，季老徒誇眼有神。
未暇相煩展髙棟，方圖種德效前人。
季天叙爲人相宅過余求詩戲書二絕·其二
作者：鄭剛中
朝代：宋

一區懸磬已偷安，常念風波世路艱。
若謂他時庇寒士，會須令我作千間。
孫立之以酴醿奉太守贈二絕予戲用其韻·其一
作者：鄭剛中
朝代：宋

玉笛曉寒梅片舞，誰可更將春事付。
薰然璀璨臥東風，亦是小軒清絕處。
孫立之以酴醿奉太守贈二絕予戲用其韻·其二
作者：鄭剛中
朝代：宋

墻裏一區誰氏宅，照墻不作夭桃色。
翠條乞怪玉花繁，馨香借與新詩力。
學山野燒異常登髙望泮宫如在火池中間泮師率諸生救之下至虀漿飲食悉以投火久而撲滅護持一學固有功然不豫除草莽絕火路亦其過也戲爲賦之
作者：鄭剛中
朝代：宋

傳道官頗清，防患計微拙。
學宫牆外草，十里望不絕。
芟除失豫備，滋蔓久盤結。
野燒因風起，四垣俱烈烈。
堂上簾低垂，飛灰如落雪。
夭矯逼簷檻，流熛向門闑。
何但光孔聖，亦已照十哲。
諸生固猝猝，矩步未敢越。
相與望而畏，鹿駭驚鷗決。
似聞先生窘，書簏自提挈。
傾盆漿一空，戛釡羹亦竭。
勢過萬輿薪，杯水謾毫末。
頗欲伏忠信，石壁騐莊列。
顧兹烟燼髙，難試膚與髪。
護持終有物，遠近同撲滅。
趨凉尋木陰，氣定始焦渇。
三日冷官門，炙手猶可熱。
先生聽我言，事細不堪忽。
徙薪與去草，此理同一轍。
勿謂草今無，火過茅已茁。
安之叔盜後爲素求詩以此寄之
作者：鄭剛中
朝代：宋

青黄固非瞽者事，五色亦解盲人目。
皆知鬼瞰高人家，爭欲相夸造華屋。
吾門今已似參元，更喜吹簫有名叔。
樞蓬牖甕編此居，憎視紛華如桎梏。
凝塵滿席一爐香，不以色界爲可欲。
自非純白不受垢，脱洗安能異流俗。
我方草草排數椽，隨分鷦鷯一枝足。
簷前但許風月到，門外不妨松竹綠。
其他世幻何足云，自古賢人在巖谷。
客夜霜寒
作者：鄭剛中
朝代：宋

曉寒欺客入疏窗，夢破江南一夜霜。
可但山林小搖落，樹頭無葉可飛黄。
客惠賓州竹簟甚佳取退之鄭群贈簟詩讀之數過成古風云
作者：鄭剛中
朝代：宋

卷送風漪光八赤，竹新漸作琉璃色。
世人貴耳便賤目，那知不抵蘄州笛。
年來愧汗常浹膚，夏日自嫌汙枕席。
有時追誦法曹句，悵恨宗人不多得。
山齋置榻客一身，君惠清凉到心骨。
門前客至莫見嗔，老子解衣喧鼻息。